qundao/data-zh-poetry huggingface dataset:
淮阴
作者：谢矩
朝代：明

淮柳吹花风漫狂，平郊凝望叹兴亡。刘伶台下樽空酹，韩信祠前草已荒。笃行王祥真孝友，童年甘相妙文章。英贤逝矣知何在，人物于今迈汉唐。
溪云堂为陆进士赋
作者：谢矩
朝代：明

卜筑向林泉，云深若洞天。无心来远岫，有脉自深渊。鹤舞添晴影，松鸣动壑弦。道人名利淡，对此足忘年。
瓢乐斋为陈医士赋用韵
作者：谢矩
朝代：明

陋巷箪瓢乐所居，雅情真与世情疏。杏村雨过春丸药，竹户晴开昼读书。
病中书怀
作者：谢矩
朝代：明

一春苔径绝行踪，耳目腰肢百病攻。写字读书閒白日，落花啼鸟任东风。老怀不向酕醄里，逸兴都归梦寐中。造物戏人何若此，倚栏搔首思冲冲。
离家
作者：谢矩
朝代：明

暮出闉阇赋远游，乘风缓步到江头。舟维渡口待潮发，月满沙边生客愁。良友论文欣裨益，生涯随分敢贪求。何时脱却江湖念，归老家园卜隐丘。
答勇斋张先生见怀韵
作者：谢矩
朝代：明

伯兮清誉重丘山，叔也今欣解组閒。书屋三间云掩映，江村一曲水回环。青云羡尔人中杰，白发惭予镜里颜。逸兴缅怀陶靖节，东篱共采菊斓斑。
耕隐为胡拱辰赋
作者：谢矩
朝代：明

幽居人事绝纷纭，俯仰深资寄耔耘。桑柘影深成委巷，烟花开满起清芬。春风绿涨犁锄雨，秋日黄连黍稌云。对此笑歌堪永岁，况闻贤器静脩勤。
舟行
作者：谢矩
朝代：明

朔雪酿严寒，舟行午亦眠。风狂帆自落，堤远缆须牵。柳线垂新岁，梅花尚旧年。相逢尽湖海，一笑晚霞前。
舟行
作者：谢矩
朝代：明

黄山门上早潮平，风送楼船一羽轻。鼓棹江阴始亭午，谩开樽酒慰羁情。
袁安卧雪
作者：谢矩
朝代：明

雨雪霖霖行路难，先生久矣困长安。剑书不羡朱门贵，布被都忘白屋寒。何意使君劳独问，由来人事不相干。孝廉名重当时举，未许终身赋考槃。
西山亭
作者：谢矩
朝代：明

亭草萋萋一径微，升沈乌兔竟何归。客来拄笏风生爽，人醉钩帘雨过稀。逝水斜阳同一色，落霞孤鹜每齐飞。浮云富贵非吾欲，且向山中啖蕨薇。
赋望郎回山
作者：谢矩
朝代：明
体裁：古风

望郎回，望郎回，望郎不回心欲摧。化作山头一拳石，质坚不朽心不灰。花开花落秋复春，㷀然独立谁与邻。夜深惟见皎皎月，雨晴只有英英云。将心誓比云与月，云有卷舒月圆缺。百年夫妇终古心，岂辨新离与故别。此心炯炯天地知，山高水深终相期，郎君应有归来时。
送刘孝廉省亲
作者：谢矩
朝代：明

酌君西亭别离酒，赠君阳关断肠曲。秋江落日芙蓉红，不忍双眸凝远绿。忆昔同窗话知己，几度芹宫看秋水。君今万里奉晨昏，好把辛勤事甘旨。丈夫志气本四方，政须念昔悬弧桑。雁声后夜楚天碧，倚楼我亦遥相望。
送郑教授先生考满之京
作者：谢矩
朝代：明

九载黉宫教雨施，又看考绩上京师。驿亭竹叶香浮斝，官路梅花雪亚枝。骥足升腾从此始，凤音书最复何疑。平安毋惜频频寄，千里云山有所思。
酬戴竹所惠七观石刻诗韵
作者：谢矩
朝代：明

舂容雅制一团春，松雪精书八法新。珍重摹来情更厚，小窗展玩忆前人。
金陵
作者：谢矩
朝代：明

六朝事迹尽灰飞，千古江山自夕晖。晋殿吴宫云淡淡，宋陵梁墓草依依。鸡笼馆废踪还在，玉树庭空鹤已归。龙虎依然有佳气，五云深护帝王畿。
镇江晚泊
作者：谢矩
朝代：明

向吴亭下暮春晴，扬子江头晚汐平。云气倒连岚气湿，水光上接月光明。龙宫隐约金山寺，雉堞参差铁瓮城。闷倚篷窗成永叹，故乡千里独关情。
题云山景
作者：谢矩
朝代：明

山杳云深路更纡，绿杨深处结吾庐。春风淡荡鸟声寂，时有良朋访起居。
题小画
作者：谢矩
朝代：明

撒罢丝纶漾小舟，绿阴祗在水西头。得鱼换酒寻常事，日暮归来且暂休。
题推篷图
作者：谢矩
朝代：明

扁舟曾记酌西湖，笑倚东风醉莫扶。酒醒不知天已暮，梅花枝上月轮孤。
寄族弟弘中隐白石山
作者：谢纪
朝代：明

白石山中好隐居，高栖挹翠景清虚。心闲何事堪潇洒，一曲瑶琴万卷书。
题韩祠
作者：谢纪
朝代：明

唐朝三百年天下，独有昌黎道学尊。谏表一封昭日月，芳名千载播乾坤。斗山重望文风著，岭海遗徽礼义敦。喜有潮人思德泽，江山亭木姓长存。
登黄鹤楼
作者：谢纯
朝代：明
体裁：七言律诗

黄鹤矶边独上台，春襟遥逐楚江开。山分大别狂波逝，云净长安极目回。芳草怨空鹦鹉旧，碧岗灵合凤皇来。斜阳不尽东南客，滚滚帆樯雪浪摧。
东浦夜泊
作者：谢绩
朝代：明

日落潮生浦，天空月上沙。归舟与飞鸟，相趁入芦花。
山行
作者：谢绩
朝代：明
体裁：七言绝句

杖屦跻攀到九华，不知何处是仙家。高踪一去无消息，惟有碧桃春自华。
西湾渔唱
作者：谢维申
朝代：明

晚风潭水静悠悠，渔艇閒横对白鸥。醉把沧浪歌一曲，满江明月渚云浮。
锦石撑空
作者：谢维申
朝代：明

崚嶒柱石耸云巅，撑住东南半壁天。锦障化为虹气去，年年春裹百花鲜。
丁酉岁闰五月病目三首·其一
作者：谢缙
朝代：明
体裁：七言绝句

伏暑萧斋浃二旬，眵胶双目汗粘身。案头笔研都抛却，暂谢门前索画人。
丁酉岁闰五月病目三首·其三
作者：谢缙
朝代：明
体裁：七言绝句

病目将来一月馀，背窗愁卧废观书。黄连洗尽浑无效，苦入肝肠几日除。
丁酉岁闰五月病目三首·其二
作者：谢缙
朝代：明
体裁：七言绝句

金风昨夜送秋来，病眼今朝稍觉开。阶下决明垂小美，呼儿摘取进茶杯。
七夕二首·其一
作者：谢缙
朝代：明
体裁：五言律诗

乌鹊成桥处，银河湛欲流。月随穿线女，香散曝衣楼。天上逢今夕，人间几度秋。灵槎如有便，还许客星游。
七夕二首·其二
作者：谢缙
朝代：明
体裁：七言律诗

百子池边灏气清，蛛丝旋绕夕风轻。鸾机停赋天孙锦，鹤驾迎吹子晋笙。玉露洗开秋万里，银河泻尽漏三更。谁家儿女深闺里，乞巧时闻语笑声。
七夕咏牛女
作者：谢缙
朝代：明
体裁：五言律诗

天净月如钩，银河澹欲流。鹊桥金背稳，龙驾綵云稠。此夜应相见，平明起别愁。莫嗟重会杳，倏忽是来秋。
七夕舟次图山渚
作者：谢缙
朝代：明
体裁：七言律诗

月映图山暑气收，今年七夕在归舟。穿针未及临池榭，乞巧何妨倚柁楼。乌鹊尽从今夜去，银河遥接大江流。酒醒起坐看牛斗，拟泛灵槎天上游。
七宝泉
作者：谢缙
朝代：明
体裁：七言律诗

邓尉山中七宝泉，味如沆瀣色如天。半泓清浅无穷脉，一线长流不记年。刳竹引归香积内，试茶烹近白云边。我来酒渴仍秋热，嗽尽馀酣就石眠。
三忆效香奁体·其一
作者：谢缙
朝代：明
体裁：七言绝句

情随飞絮远悠扬，梦绕梨云去渺茫。忆得芳卿春睡觉，含羞懒下合欢床。
三忆效香奁体·其三
作者：谢缙
朝代：明
体裁：七言绝句

梨园乐府羡才名，传得庞师指下声。忆得小轩明月夜，倚床微醉听鸣筝。
三忆效香奁体·其二
作者：谢缙
朝代：明
体裁：七言绝句

晓莺啼歇曙烟收，花气薰栊日影浮。忆得起来相伴坐，绿阴深处看梳头。
三月晦日
作者：谢缙
朝代：明
体裁：五言律诗

忍见红惊堕，那堪泪暗垂。客怀春尽日，归梦夜深时。故国莺声老，他乡鬓影衰。破除无别物，终藉酒盈卮。
不寐
作者：谢缙
朝代：明
体裁：七言绝句

数尽寒城下五更，风窗灯暗月微明。客边寂莫寻常事，底事今宵睡不成。
与盛医紊自吴同舟次孟子河洋口四首·其一
作者：谢缙
朝代：明
体裁：五言律诗

风逆舟难进，潮生日又斜。已知江口近，岸上有人家。客路行将半，乡关望渐赊。如何一年里，两度入京华。
与盛医紊自吴同舟次孟子河洋口四首·其三
作者：谢缙
朝代：明
体裁：五言律诗

空江烟雾里，渺渺望中赊。雪拥潮头白，风飘雨脚斜。乱蛩鸣岸草，一雁宿汀沙。梦里闻歌处，篷窗近酒家。
与盛医紊自吴同舟次孟子河洋口四首·其二
作者：谢缙
朝代：明
体裁：五言律诗

江上寒惊早，秋深未授衣。停桡先问酒，登岸试敲扉。鸟下烟汀尽，帆投莫岛稀。榜歌声渐杳，浦树远沈晖。
与盛医紊自吴同舟次孟子河洋口四首·其四
作者：谢缙
朝代：明
体裁：五言律诗

万顷苍茫际，风帆瞬息间。赋诗同俊逸，把酒对江山。白鹭明秋鬓，丹枫照醉颜。宦情兼旅况，徒羡钓舟閒。
中秋夜不见月
作者：谢缙
朝代：明
体裁：七言绝句

拟向中秋玩月来，朱弦拂拭酒新醅。阴云忍到今宵暗，不放霜娥下玉台。
中秋夜坐
作者：谢缙
朝代：明
体裁：五言律诗

白昼雨如注，黄昏云渐开。冰轮时露影，金气净无埃。栖泊从萍梗，情怀付酒杯。故山丛桂发，应待远人回。
丹徒湾莫泊
作者：谢缙
朝代：明
体裁：七言律诗

浦溆春潮去复回，客舟风阻未能开。半篷残雪留寒在，几树斜阳送晚来。望阙心随云影度，思家愁听雁声哀。京师要拟明朝至，先向江神酹一杯。
为徐希孟题溪山风雨图
作者：谢缙
朝代：明
体裁：古风

湿云压岭天宇低，阴风号木山兽啼。石林苍莽昼如夜，咫尺不辨东与西。倏焉山雨随风至，万壑千岩驰铁骑。老虬恣鬼驱群霾，起蛰灵湫忘归去。野翁张盖如匆迫，薄暮家中应有客。不惮前村沽酒还，留客从容永今夕。忆昔年时来诸君，入门西崦已浮云。閒庭落叶起萧索，空山暮雨来纷纷。此时欲去无驺仆，下榻感君延我宿。坐久听残远寺钟，谈深剪尽西窗烛。今朝偶得到林泉，漫将图画继当年。乞身何日蒙恩泽，归向家山听雨眠。
久雨寄陆玘
作者：谢缙
朝代：明
体裁：五言律诗

到京将一月，多半雨中春。衣润香薰彻，囊空酒贳频。缄书佣乞米，卧雪倦干人。独赖云间友，相过不厌贫。
九日怀沈大本
作者：谢缙
朝代：明
体裁：七言律诗

茱萸红映绛纱囊，旧俗犹传费长房。身健喜逢高处饮，老来不觉醉时狂。已拚乌帽迎风落，任取黄花插鬓香。眼底故人惟沈约，每逢佳节入他乡。
九月十日雨中访徐校理留宿
作者：谢缙
朝代：明
体裁：七言绝句

满城风雨菊开残，过尽重阳客未还。今夕雨窗同话处，得疑剪烛在巴山。
京华
作者：谢缙
朝代：明
体裁：五言律诗

京华㞐九载，生计只依初。诗与年俱老，情于世共疏。无聊还对酒，健忘亦观书。欲把儒冠弃，他谋恐不如。
京师病归
作者：谢缙
朝代：明
体裁：七言律诗

婴疾还家久未瘳，俄惊节序倍淹留。桃花岂解迎人笑，燕子还能话客愁。疟去就床悬汉镜，闷来欹枕看吴钩。人间白发无年少，尘事萦心即上头。
京师逢陆玘
作者：谢缙
朝代：明
体裁：七言绝句

朱雀桥头日未斜，逢君不道在京华。明朝又向江南去，一路看山直到家。
人日
作者：谢缙
朝代：明
体裁：七言绝句

风雨荒斋睡起迟，拥衾无语独支颐。今朝客里逢人日，却忆故园梅发时。
仙家
作者：谢缙
朝代：明
体裁：七言绝句

神枣如瓜世所知，龙随杖化亦何奇。春光长占瑶池上，不信蟠桃结子迟。
会真诗四首·其一
作者：谢缙
朝代：明
体裁：七言绝句

香闺未暝已成妆，坐待残晖下粉墙。阿母初眠深院静，魂神多半出西厢。
会真诗四首·其三
作者：谢缙
朝代：明
体裁：七言绝句

衣褪香肌瘦不胜，侍儿扶至困腾腾。莫言良会春宵短，犹胜前时独背灯。
会真诗四首·其二
作者：谢缙
朝代：明
体裁：七言绝句

漙漙玉露湿庭莎，不觉凉侵袜底罗。自是夜深心胆怯，却嫌行处月明多。
会真诗四首·其四
作者：谢缙
朝代：明
体裁：七言绝句

月淡星微夜渐分，百年心事在逡巡。无端侍女频催去，香散空斋不见人。
倦夜
作者：谢缙
朝代：明
体裁：五言律诗

客边将岁暮，雨雪暗荒郊。夜冷衾成铁，风狂屋卷茅。愁肠萦九曲，漏鼓听三敲。自念身多病，经年绝故交。
元日客怀
作者：谢缙
朝代：明
体裁：七言律诗

四年元日客京尘，孤馆今朝复见春。座上青毡于我旧，镜中华发为谁新。屠苏入手思儿辈，萱草回芽忆老亲。浇酒愿身从此始，儒冠长作太平人。
元日归城南旧居见山茶独开感而赋之
作者：谢缙
朝代：明
体裁：七言绝句

因循两月未还家，门掩苍苔一径斜。春意不教长寂寞，群芳开到是山茶。
元日雨中与乡友朱瑛留盛秀才馆
作者：谢缙
朝代：明
体裁：五言律诗

梅柳共缤纷，京华又见春。还持新岁酒，相劝故乡人。晓雨妨来客，寥郊绝去轮。缘知佳节在，不敢泪沾巾。
全孝堂为刲股年孝子赋
作者：谢缙
朝代：明
体裁：五言律诗

剪落红鲜缕，调和作肉糜。供来香满室，尝处雪盈匙。母愈儿增喜，儿瘢母不知。潘舆还旧里，萱砌日迟迟。
再过金山寺贻钱经
作者：谢缙
朝代：明
体裁：七言律诗

江心孤峙郁崔嵬，一水中分两岸开。风外晚钟随远棹，两边春树锁层台。龙惊咒钵山僧去，鸥送供厨贾客回。未及登临君莫恨，更期归日拟同来。
冬夜
作者：谢缙
朝代：明
体裁：古风

落日下平原，幽斋向昏黑。朔风四座来，寒月澹无色。青灯辉耿耿，形影在空壁。时方畏严凝，兀坐起未得。家僮侍其傍，为我长太息。入厨具杯酒，园蔬夜挑摘。殷勤置几前，相劝饮涓滴。徘徊酌且尽，尘虑俱荡涤。长吟复高歌，时将唾壶击。焉知醉渐醒，转复动愁戚。念彼故园中，儿女在家室。寒更拥地炉，斯时正岑寂。相思不相见，今夕复何夕。起望牛女星，迢迢河汉隔。
冬晓
作者：谢缙
朝代：明
体裁：七言绝句

月色霜华遍九衢，箭催寒漏滴铜壶。孜孜尽逐鸡鸣起，若个来分舜蹠徒。
凝香阁选入湖海耆英集
作者：谢缙
朝代：明
体裁：古风

小院深沈莲漏永，银叶轻盈覆蝙鼎。东风不起绣帘垂，雨重云母晴烘影。宿酲未解枕还欹，梦绕屏山午篆移。花染蝶须春栩栩，烟蟠鹊尾昼迟迟。铜沟气暖罗衾薄，肌骨清融神未觉。起来捲幔久支颐，满架蔷薇己开萼。
出郭
作者：谢缙
朝代：明
体裁：七言绝句

隔岸晴山翠黛横，缘溪绿树乱啼莺。草香花落春泥软，杖履从教缓缓行。
初夏雨窗感怀
作者：谢缙
朝代：明
体裁：七言律诗

凄其风雨暗书楼，病久那堪近麦秋。绿遍桑田飞戴胜，烟深竹墅听鸣鸠。屦因晴少常悬壁，帘为寒多懒上钩。自是春归情思减，青山莫笑倦追游。
北郭二首·其一
作者：谢缙
朝代：明
体裁：七言绝句

小巷人家半掩扉，绿阴相映柳依依。莫言飞絮身无定，才得沾泥自不飞。
北郭二首·其二
作者：谢缙
朝代：明
体裁：七言绝句

纷纷车马向城间，尽入朱园看牡丹。独有东家林下竹，更无人去扣门看。
匡山杏林图
作者：谢缙
朝代：明
体裁：五言律诗

闻说匡庐杏，春风别有涯。仙林张锦绮，人世委泥沙。卖实凭驯虎，培根任病家。愿为园药叟，来此度年华。
南涧
作者：谢缙
朝代：明
体裁：古风

空林积雨霁，偶乏供晨炊。行行入深杳，采采南涧芝。归来憩亭下，浩歌无人知。
卧松轩为勾漏山人作
作者：谢缙
朝代：明
体裁：古风

苍虬连蜷护书幕，日夜奔涛吼岩壑。碧窗幽径净无埃，洞口烟霞春寂寞。中有一人人中仙，峨冠野服何翩翩。手持黄庭入勾漏，一卧松深三十年。苍苔为菌石为枕，偃仰看书忘餐饮。万事不到心上来，一生惯向云间寝。有琴横几酒盈觞，怡然相对傲羲皇。有时沉醉不得起，零落满身金粉香。碧鲜寒多云影薄，露滴松梢月将落。梦回酒醒谁为俦，只有巢间两栖鹤。自怜我本林下人，偶因为客堕黄尘。今朝展图长太息，何时拂枕来为邻。
友人严文昌近应医士荐余先之京赋诗留别
作者：谢缙
朝代：明
体裁：七言律诗

老年谁不顾家乡，富贵逼人那可量。每叹胸中无异术，何如肘后有奇方。余因身寄先移棹，君为情牵未趣装。早晚重逢□□□，□□□□□□□。
友松轩
作者：谢缙
朝代：明
体裁：七言律诗

轩下双松异俗流，一从栽日便交游。风前吟处声长答，月下行时影每留。华发别来惊似鹤，苍髯老去竟为虬。竹多冷淡梅多瘦，岁晚相依独汝俦。
听雨
作者：谢缙
朝代：明
体裁：五言律诗

骨月辞来久，天涯各一方。客边难听雨，枕上易思乡。多病惊寒早，无眠觉夜长。明朝如览镜，知自鬓添霜。
启东医学将还吴葵丘谢缙为写云阳早行图并诗以赠时永乐丁酉岁十月既望也
作者：谢缙
朝代：明
体裁：五言律诗

故人明发处，不寐听晨鸡。喜色盈眉睫，轻风入马蹄。毗陵山远近，茂苑树高低。料得还家夜，相思月满溪。
咏兰
作者：谢缙
朝代：明
体裁：七言绝句

只合度琴成雅操，不须纫佩惹清风。若非岁晚幽香在，何异蓬莱隐谷中。
咏梅
作者：谢缙
朝代：明
体裁：七言绝句

横在溪桥野水滨，半含残臈半开春。风传香去无多远，便有来寻杖策人。
喜陈孝廉继见访
作者：谢缙
朝代：明
体裁：五言律诗

空山初雨歇，君忽扣松关。林阔衣襟湿，苔深屐齿班。吟随清兴发，思共白云闲。自愧无兼味，空留到暮还。
喜雪
作者：谢缙
朝代：明
体裁：五言律诗

一冬悭雨水，四野望阴云。不意苍穹变，俄看瑞雪纷。槁枯回地脉，恩泽仰天君。岁暮无聊客，惟应赖酒醺。
喜龚审言见访
作者：谢缙
朝代：明
体裁：五言律诗

吴下龚高士，新从故里来。入门丰采旧，怜我鬓毛衰。共坐论书画，相延置酒杯。萧斋看日莫，不得更徘徊。
城西赏梅用东坡韵
作者：谢缙
朝代：明
体裁：古风

昔年曾居云水村，暗香绕榻侵诗魂。吟边梦里长相忆，清思恍到罗浮昏。今年移家近西郭，亦有一树开南园。寒枝良僵苍藓剥，冷艳落寞春风温。几朝幽鸟唤人起，半窗疏影交晴暾。披衣起坐对觞咏，何必扣遍山家门。旧游已去不复醒，高歌且醉花间尊。
夏夜
作者：谢缙
朝代：明
体裁：五言律诗

夏久群嚣息，开轩皓月中。乱萤穿薜荔，双鸟宿梧桐。冰冷金盘果，凉生水槛风。惟愁天易晓，尘事复匆匆。
夏夜
作者：谢缙
朝代：明
体裁：七言绝句

湘帘半捲树鸣蜩，风露凄清玉漏迢。素扇青奴浑不用，卧看凉月上庭蕉。
夏日过吴道者新居
作者：谢缙
朝代：明
体裁：七言律诗

低垣新筑未生苔，僻近城南少客来。凿就盆池移石甃，起成道院乞松栽。琴尊适兴随时乐，窗户生凉四面开。何用别寻方外住，清闲只此是蓬莱。
夏日过陈孟敷书馆写画诗
作者：谢缙
朝代：明
体裁：古风

廛居城北苦湫隘，况复维时当九夏。黄埃飞扬盈坐隅，南薰不到庭轩下。清晨远策偶寻幽，来访陈蕃读书舍。竹树萧森风满林，图史纷纭签绕架。窗前研具颇幽洁，侍右童生亦闲雅。烹茶扫榻固相延，拂拭溪藤需小画。嗟余尘垢久填臆，欲写溪山未能暇。对此襟怀始觉清，何吝当轩恣挥洒。含豪濡墨起云烟，千岩万壑生虚籁。一幅都无半日成，持向高堂便宜挂。君家舅氏严昌翁，偶来见之忽惊差。贤甥珍重即相惠，邀我题诗继三榭。坐久吟成兴欲阑，林稍远见斜阳下。明朝有意更来寻，仍与君家了清债。
夏日閒居
作者：谢缙
朝代：明
体裁：五言律诗

未老先疏懒，间眠爱竹阴。石边床几净，风外芰荷深。嗜酒从家寠，攻诗带病吟。幽居邻古寺，长日有僧寻。
奉亲堂
作者：谢缙
朝代：明
体裁：五言律诗

人说钱郎孝，亲齐孟母贤。朝耕南亩上，夕拜北堂前。映日春萱丽，迎风綵袖偏。旨甘能养志，喜惧雪盈颠。
孤云
作者：谢缙
朝代：明
体裁：五言律诗

才看生石上，倏在太虚中。停处长依日，飘来不待风。既能无着碍，一任自西东。会见从龙去，为霖建大功。
客中岁尽寓怀
作者：谢缙
朝代：明
体裁：七言律诗

江边摇落景萧疏，客里愁惊岁暗除。寒沼有冰胶破砚，晚窗无雪照残书。青窥柳眼迎春笑，粉妒梅容待腊舒。自叹新年归未得，故园桃李复何如。
客感醉中偶成
作者：谢缙
朝代：明
体裁：五言绝句

旅馆夜沉沉，挑灯坐独吟。不缘愁易醉，那觉酒杯深。
客至
作者：谢缙
朝代：明
体裁：七言律诗

黄叶纷纷拥砌苔，柴扉寂寂面峰开。庭间忽闻两鸦噪，门外不速三人来。烹葵致敬聊为饷，短日频移且莫催。知我幽居无别事，不妨闲坐更徘徊。
客舟夜行
作者：谢缙
朝代：明
体裁：五言律诗

岁晚归心促，黄昏尚在途。溪声随棹远，月色照人孤。不寂怜舟子，催眠笑仆夫。毗陵过夜半，城上己啼乌。
客金陵送盛寅还吴
作者：谢缙
朝代：明
体裁：七言律诗

宫柳笼阴半已青，俄闻归棹发金陵。秦淮雪尽春潮长，楚甸云开晓日升。先我还家缘客久，如君多艺更谁能。莫辞同醉长干酒，明日相思恨不胜。
宿刘徵小敏喜滕校理椿远归
作者：谢缙
朝代：明
体裁：五言律诗

故人留宿夜，远客值归时。松火鸣茶灶，灯花映酒卮。交游看竟少，聚散本无期。耿耿俱忘寐，空庭月渐移。
宿开元精舍
作者：谢缙
朝代：明
体裁：五言律诗

落日树阴阴，禅幽静客心。香烟秋殿寂，灯火夜厨深。茗熟僧先睡，诗成佛对吟。自怜耽僻志，只合卧云林。
宿江上
作者：谢缙
朝代：明
体裁：七言绝句

白鹭洲边暑气收，月明凉思满书楼。酒醒夜半开窗坐，一鹤横江万里秋。
宿阊门
作者：谢缙
朝代：明
体裁：七言绝句

霜满乌啼夜月寒，客窗灯火对愁看。故园相去无多路，便觉今宵睡不安。
寄医士蔡足林
作者：谢缙
朝代：明
体裁：五言律诗

高斋闲对客，谈论若悬河。俗处心常静，年增鬓未皤。日边红杏满，林下紫芝多。到处医名在，人称作华陀。
寄唐鸐
作者：谢缙
朝代：明
体裁：五言律诗

梅花清入梦，夜半忽思君。千里窗前月，孤心江上云。诗坛谁结伴，酒社惜离群。何日陪吟杖，寻题竹下分。
寄太学生苏复省亲未至
作者：谢缙
朝代：明
体裁：七言律诗

雪晴时节送君归，今见都门雪又飞。别去岂无书系雁，相思空有泪沾衣。只知近日丹青遍，宜念经年故旧违。肄业终当还胄监，孝心莫久恋庭帏。
寄张德裕
作者：谢缙
朝代：明
体裁：古风

余昔在乡里，佳树接芳园。今来游上国，复获常讨论。当春愔散策，暇日玩清尊。幽悰并无托，欲与静者言。
寄沈公济
作者：谢缙
朝代：明
体裁：五言律诗

萧斋婴疾久，不睹沈休文。枕畔愁添雨，天边日断云。丹青誇独步，顾陆愿同群。拟剪西窗烛，连床话夜分。
寄沈医士
作者：谢缙
朝代：明
体裁：七言绝句

酒满春城花满楼，少年为客不曾愁。如今老去心犹在，乞取丹砂换白头。
寄沈大本
作者：谢缙
朝代：明
体裁：七言律诗

幕府门西初见时，一言投分即相知。几年别去身多难，今日归来鬓有丝。茂苑江山皆旧恨，小齐卮酒总新期。何缘蠲了遐方戍，长共吟窗计较诗。
寄沈大本
作者：谢缙
朝代：明
体裁：五言排律

每恨经年别，相思隔楚江。已看秋过半，复见燕归双。夜雨惊寒枕，凉蕉近客窗。身癯几露骨，心静不离腔。兴去诗难就，愁来酒可降。终当期后会，谈笑对寒缸。
寄沈徵士壁客窗卧病
作者：谢缙
朝代：明
体裁：七言律诗

怜君卧病值除冬，一榻翛然旅寓中。枕畔香缄新药裹，壁间吟满旧诗筒。寒惊晓砌霜华白，暖爱晴窗日色红。拟待明朝扶杖起，探梅同步石城东。
寄浦山人
作者：谢缙
朝代：明
体裁：五言律诗

自脱登山屐，便违泉石期。绿封林下藓，紫老涧阿芝。猿鹤秋应怨，烟霞暮亦思。西风丛桂发，要拟是归时。
寄王廷桂
作者：谢缙
朝代：明
体裁：七言绝句

山连罨画云烟好，路入苕溪水木清。如此江南好风景，故人何事不归耕。
寄盛子勉
作者：谢缙
朝代：明
体裁：五言律诗

投闲居别业，近市辟书堂。绛帐朝谈永，青衿昼诵长。卧闻床蚁斗，坐看隙驹茫。醉里弹长铗，高歌甚激昂。
寄苏性初
作者：谢缙
朝代：明
体裁：五言律诗

辞亲游太学，岁月去骎骎。夜雨青灯梦，秋风故国心。一官还未遂，三岁又将临。早晚重归省，相随赖有琴。
寄金文鼎
作者：谢缙
朝代：明
体裁：五言律诗

同住京华久，论交巳廿秋。琴樽惭作伴，诗画忝为俦。顾盼推青眼，蹉跎竟白头。江乡虽有梦，何日共盟鸥。
寄钱经
作者：谢缙
朝代：明
体裁：七言律诗

闻君近滞白云司，已分清贫众所知。病久家人情稍薄，路遥乡友问应迟。空江莫雨怀同棹，孤馆寒镫忆共诗。欲拟清溪寻旧约，未知何日到京师。
寄陆地
作者：谢缙
朝代：明
体裁：七言律诗

石头城下自分携，无复连床听晓鸡。故里音书寒雁杳，空江云树暮天低。春来白下喜新约，梦去花间忆旧题。犹念雪深留宿夜，酒醒诗就小楼西。
寄马敬
作者：谢缙
朝代：明
体裁：七言律诗

生涯心事两相违，旧业荒凉恨未遗。秋尽始看黄叶陨，岁寒惟许赤心知。橘香江上思亲处，雁过灯前忆弟时。赖有贤郎能继述，年来能解诵君诗。
寄马谷中
作者：谢缙
朝代：明
体裁：五言律诗

忆结金兰契，今如骨肉亲。尚怜俱在客，相对两忘贫。话惬清尊晚，歌酣画舫春。故园同会者，屈指渐无人。
寒食旅怀
作者：谢缙
朝代：明
体裁：七言律诗

帘外春阴似去年，异乡寒食倍凄然。梨花香褪犹飘雪，杨柳条长不禁烟。无处追游乘款段，谁家欢笑送鞦韆。晚来走向东邻媪，乞与新灯照客眠。
寒食村中
作者：谢缙
朝代：明
体裁：七言绝句

流水清清映浅沙，石林风急乱啼鸦。荒村寒食无人到，何处香来枳壳花。
寒鸦图
作者：谢缙
朝代：明
体裁：古风

空江阴霾断舟楫，芦苇萧萧远相接。洲中栖息一群鸦，宛似梢头未翻叶。高枝翮冻吹将落，低枝亚水惊涛恶。上林全树多好枝，何不飞去荣处乐。飞不去兮争奈何，流水孤村无网罗。会待柔风布晴暖，高翔远翥迎春和。更愿年年黍禾熟，饮啄飞鸣时往复。朝风莫雨亦不移，长向田家树头宿。
对雪次韵
作者：谢缙
朝代：明
体裁：七言律诗

冰蛾乱扑纸窗鸣，冻得银壶断漏声。静拥地垆添炭坐，不知天女散花轻。他年须鬓应争皓，此夜襟怀愈觉清。故友耐寒多逸兴，远缄珠玉慰羁情。
寻陆玘值雪就宿
作者：谢缙
朝代：明
体裁：五言律诗

迢递似山阴，无舟亦见寻。呼儿寒贳酒，留我夜弹琴。灯晕花初结，壶残漏欲沉。不知门外雪，今夜几多深。
寿金秀才铉母八十
作者：谢缙
朝代：明
体裁：七言律诗

铉也慈亲寿且康，鬖鬖垂白在高堂。每逢初度中秋近，况是今年八十强。亲友欢趋同预席，儿孙拜舞各称觞。云中冉冉来王母，持赐蟠桃一颗尝。
将之京留别马从兄敬
作者：谢缙
朝代：明
体裁：七言绝句

江馆西风又作寒，同袍还念客衣单。相思后夜苏城月，独向丹阳郭里看。
小游仙三首·其一
作者：谢缙
朝代：明
体裁：七言绝句

偶缘溪路入天台，岚重霞深路不开。洞口蓦闻仙乐响，素娥知是有人来。
小游仙三首·其三
作者：谢缙
朝代：明
体裁：七言绝句

借得刘君一鹤骑，飖飖云汉欲何之。偶来暂驻长松下，嬴得秦翁一局棋。
小游仙三首·其二
作者：谢缙
朝代：明
体裁：七言绝句

瑶台月映彤云迥，碧落风吹环佩声。试逐群仙何处去，麻姑今夜宴方平。
小院
作者：谢缙
朝代：明
体裁：七言绝句

春云漠漠散轻阴，杏子花开小院深。人在碧窗初睡起，数声啼鸟隔芳林。
岁尽日写怀
作者：谢缙
朝代：明
体裁：五言绝句

去年寒尽日，正起故乡思。今日空齐里，翻思在客时。
巳丑岁初度
作者：谢缙
朝代：明
体裁：七言律诗

缙也东西南北人，年年初度喜逢春。却怜父母生吾日，便有乾坤着此身。梅萼折来香满袖，蓼莪诵罢思沾巾。多情两炬绯罗烛，映席生花报喜频。
归城南旧居有感
作者：谢缙
朝代：明
体裁：七言律诗

不到城南十载过，乡园风物半消磨。烟光惨澹人家少，日色昏黄鸟雀多。长醉羁情难对酒，欲狂吟兴易高歌。邻翁问我归何事，笑指空江起莫波。
归迟
作者：谢缙
朝代：明
体裁：七言绝句

出山容易入山迟，落尽松花与桂枝。为爱夕阳成立久，不关逢客话多时。
得家书
作者：谢缙
朝代：明
体裁：五言律诗

有子居吴地，无书到凤台。近因讴棹便，脩得一封来。读罢愁还喜，閒时卷复开。为言丘陇上，松柏重新栽。
怀伊庸祖
作者：谢缙
朝代：明
体裁：古风

任宾久上国，经岁旷鳞音。衡门掩苔迹，日日生绿阴。篇书展复卷，孤坐成空吟。起望发长啸，清风来素襟。
怀僧智圆
作者：谢缙
朝代：明
体裁：七言绝句

五台山下雪纷纷，谪去孤僧万里身。他日蒙恩归旧寺，休将衣钵浪传人。
怀刘德清
作者：谢缙
朝代：明
体裁：五言律诗

远别诚何易，重期信觉难。相思万里外，兀坐一灯残。梁苑梅空老，官河雁独寒。间关头渐白，犹自恋儒冠。
怀王校书观
作者：谢缙
朝代：明
体裁：古风

春阳照轩厦，好鸟日已喧。端居览时物，岁月循双辕。岂无花下酒，解此心中烦。于焉再良觌，相对共忘言。
怀葛炳昆季
作者：谢缙
朝代：明
体裁：古风

翩翻棠棣花，零乱春风里。念子弟与兄，飘泊正如是。一逐风波迁，相去各万里。儒冠虽误身，戎服今已矣。怅望楚天遥，孤云岭头起。
戊子岁四月十有七日陪金正字问马校理敬游龙江过张茂异书馆二十韵
作者：谢缙
朝代：明
体裁：古风

圣节朝会毕，文士豫清暇。偶陪二三子，追随石城下。忽作龙江游，轻舠得同驾。晨风清且徐，川流逝如泻。苍茫一苇宽，桅樯万艘隘。浦溆多人家，陴塘少蒲稗。露晞日已燠，芳景当首夏。絺绤换春服，丰姿耀晴野。稍稍路将近，行行舟遂舍。张生颇好事，态度通閒雅。况复有难弟，见客即迎迓。趋前致长揖，邀我入庐舍。却登池上楼，还眺风边榭。槐柳高覆阑，荼�广盈架。芸香散缃帙，金碧绚图画。清谈殊未极，展席陈罍斝。殷勤起相劝，情意美无价。欢饮不记筹，酣歌那肯罢。坐觉天际岑，沈沈夕阳下。匆遽入岩关，钟声促昏夜。
承天门谢恩值雨
作者：谢缙
朝代：明
体裁：七言绝句

随例趋朝拜赐金，俄逢晚雨到琼林。布衣不觉重重透，恩泽沾来分外深。
挽圆鉴中上人
作者：谢缙
朝代：明
体裁：七言律诗

怜师远谪去台山，长路漫漫竟不还。身伴孤云埋雪峤，魂随片月到松关。声名拟傅高僧里，诗卷空留百世间。欲向禅窗歌楚些，那堪双袖泪潸潸。
挽张令尹
作者：谢缙
朝代：明
体裁：五言律诗

作宰名方振，为儒志竟违。鵩从官舍集，鹤向海天飞。花县尘生席，琴堂月掩扉。伤心有难弟，函骨望东归。
支硎山十二咏 其一 楞伽院
作者：谢缙
朝代：明
体裁：五言绝句

楞伽开净域，闻自道林兴。山水清佳处，由来半属僧。
支硎山十二咏 其七 马迹石
作者：谢缙
朝代：明
体裁：五言绝句

追风归似铁，留迹向山深。神力犹诃护，苔痕不敢侵。
支硎山十二咏 其三 石室
作者：谢缙
朝代：明
体裁：五言绝句

寒逼禅僧定，凉醒醉客眠。户枢从不蠹，岁月任推迁。
支硎山十二咏 其九 待月岭
作者：谢缙
朝代：明
体裁：五言绝句

诗人一壶酒，待月升东岭。松壑起涛声，山风吹上影。
支硎山十二咏 其二 南池
作者：谢缙
朝代：明
体裁：五言绝句

平池澄晓鉴，虚阁涵秋月。时有炼形人，闲来照须发。
支硎山十二咏 其五 石门
作者：谢缙
朝代：明
体裁：五言绝句

峭壁拥双扉，亭亭夹翠微。山灵虽解设，不禁白云飞。
支硎山十二咏 其八 南峰
作者：谢缙
朝代：明
体裁：五言绝句

日出众山窅，月落众山黑。朝来捲幔看，气势凌秋色。
支硎山十二咏 其六 寒泉
作者：谢缙
朝代：明
体裁：五言绝句

空壑积阴晦，层崖冱冰雪。下有清冷泉，终年流不歇。
支硎山十二咏 其十 碧淋泉
作者：谢缙
朝代：明
体裁：五言绝句

涓涓清涧中，长洗山僧钵。还将钵盛去，泻向玻瓶滑。
支硎山十二咏 其十一 放鹤亭
作者：谢缙
朝代：明
体裁：五言绝句

久养笼中鹤，如何却放归。不知初放日，曾别主人非。
支硎山十二咏 其十二 牛头峰
作者：谢缙
朝代：明
体裁：五言绝句

头角昂藏出，经春卧夕曛。无人来问喘，嘘气自成云。
支硎山十二咏 其四 八隔泉池
作者：谢缙
朝代：明
体裁：五言绝句

凿石破苍苔，青天地底来。夜深寒月印，疑是晓奁开。
斗鸡
作者：谢缙
朝代：明
体裁：七言绝句

昂尾高冠芥羽班，几年无敌向场间。莫言死斗成何事，供奉朝来赐锦还。
新丰港
作者：谢缙
朝代：明
体裁：七言律诗

岁逼穷冬未肯晴，阴寒日日阻修程。云迷故里家何在，潮入新丰水又生。酒市有花梅作旆，客舟无皿瓠为觥。羁怀自是多伤感，愁绝非关听雨声。
旅泊奔牛㙋下次钱经韵
作者：谢缙
朝代：明
体裁：七言律诗

收帆时候日初斜，旅泊奔牛近酒家。风起冻云天欲雪，溪流寒月浪生花。连宵诗酒叨陪席，明日图书拟共车。且向㙋南同一醉，任他人语夜喧哗。
早春过望亭驿喜晴追次唐李嘉祐韵
作者：谢缙
朝代：明
体裁：七言律诗

远望晴烟散绿蘋，推篷起坐整乌巾。野花开处多临驿，水鸟飞来似送人。愁里听穷三日雨，客边吟别一分春。今朝已有寻芳客，来往东风陌上尘。
早春送徐枚理还越
作者：谢缙
朝代：明
体裁：五言排律

渺渺湖光远，离情奈若何。花香随去舫，柳色蘸青波。晓雨晴吴甸，春寒峭越罗。云归千嶂尽，雪在半篷多。酒向愁边贳，诗从醉里哦。行装书错杂，归路岭嵯峨。南度烟中望，西陵月下过。还家应访旧，清兴莫蹉跎。
早春雨中写怀三首·其一
作者：谢缙
朝代：明
体裁：七言绝句

江皋日日听鸣鸠，独卧看书懒下楼。春草何如春梦短，人愁不似雨声愁。
早春雨中写怀三首·其三
作者：谢缙
朝代：明
体裁：七言绝句

春阴漠漠锁亭台，莺未曾啼燕未来。人事不知花厌雨，漫盛檐溜养瓶梅。
早春雨中写怀三首·其二
作者：谢缙
朝代：明
体裁：七言绝句

小阁焚香户半扃，乌皮矮几素罗屏。不因听雨尘心静，长日何缘学道经。
早秋送刘人材
作者：谢缙
朝代：明
体裁：七言律诗

絺绤含风晚气清，凄凄离恨似凉生。伊州歌罢人初别，何处飞来雁一声。白露半江秋月皎，青霄万里暮云平。金貂换取新丰酒，重醉炉头送长卿。
早起
作者：谢缙
朝代：明
体裁：古风

夜永睡已足，晨兴及东轩。拂拭几上书，静临窗卞翻。茅檐日初上，蒲团坐方温。萧然一室内，湛焉心独存。僻居非索隐，沉默本无言。敛帙振衣起，闲度风竹喧。
春夜宿钱经客舍
作者：谢缙
朝代：明
体裁：七言律诗

听断春鸠竹外鸣，客窗微雨夜初晴。他乡遇旧偏多感，对酒论交分有情。千里归心随蝶梦，半帘斜月送鸡声。何时共汝还山去，剪烛连床话旧盟。
春夜谣
作者：谢缙
朝代：明
体裁：古风

花梢日堕房栊黑，蜡炉初烧画屏侧。翠鬟重整待归筵，嘶马无声桂花陌。嫦娥唤月出海宫，薄云碎帖鱼鳞红。徘徊徐下阶瑶立，下尽荼蘼阴转东。莺魂蝶梦芳丛底，飘荡春风一千里。重城漏断来不来，侧卧和衣听阍启。
春宵
作者：谢缙
朝代：明
体裁：七言绝句

慱山香袅篆烟移，丝筦无声玉漏迟。风动花枝窗外影，半庭明月酒醒时。
春寒
作者：谢缙
朝代：明
体裁：七言绝句

一冬剩有三春暖，二月都无一日晴。雨雪载涂泥滑滑，黄昏犹未断人行。
春思
作者：谢缙
朝代：明
体裁：七言绝句

东风吹雨正帘纤，春色和云压四檐。听断莺声残醉醒，杏花香底坐钩帘。
春思二首·其一
作者：谢缙
朝代：明
体裁：七言绝句

依依残梦带馀醒，欹枕思量起未成。应是朝来春色好，街头时有卖花声。
春思二首·其二
作者：谢缙
朝代：明
体裁：七言绝句

帘幕风微篆有香，起来时候已斜阳。梨花云冷不成梦，蛱蝶一双飞过墙。
春日写怀
作者：谢缙
朝代：明
体裁：七言绝句

好怀无复似前时，一半春过尚未知。惟有白门桥下柳，见人憔悴也颦眉。
春日旅怀二首·其一
作者：谢缙
朝代：明
体裁：七言绝句

行囊萧索总尘埃，花柳参差是处开。赖有平生豪兴在，从教春色恼人来。
春日旅怀二首·其二
作者：谢缙
朝代：明
体裁：七言绝句

游子思亲泪未乾，春来顿觉带围宽。客边憔悴无人问，空把家书日日看。
春日白门写怀
作者：谢缙
朝代：明
体裁：七言律诗

兴尽春衣过却寒，经旬不放酒杯乾。莺娇故况翻多语，花恼吟情艳未残。白雪词成人共接，红笺书就妓偷看。便拚老我京华客，烂醉狂歌且尽欢。
春雪
作者：谢缙
朝代：明
体裁：七言绝句

腊前未肯呈祥瑞，春至凭谁为剪裁。知是东皇均布泽，园林无树不花开。
显曾节妇诗卷为子唐斌赋
作者：谢缙
朝代：明
体裁：古风

繐帷梦断鸳鸯晓，旅榇荒凉魂缥杳。深闺少妇才及笄，客邸夫君三十老。夫没年年经几秋，嫁时绿鬓今白头。膝边有子渐成立，家业峥嵘无复愁。自怜年少孀居日，舅老失明姑遘疾。至亲骨肉皆流离，终岁户门遭叠出。今看堂下舞莱衣，忘却当初辛苦时。妾身若到黄泉下，相见良人心不亏。
晚春五首用杨孟载韵·其一
作者：谢缙
朝代：明
体裁：七言律诗

水淹榆荚半堆墙，细雨生寒润袷裳。芳草欲迷楼外眼，飞花应断客边肠。风帘静捲萦春絮，烟篆微销过午香。睡起不知庭院晚，阴阴高柳映斜阳。
晚春五首用杨孟载韵·其三
作者：谢缙
朝代：明
体裁：七言律诗

移家住近阖闾城，花绕衡门柳拂楹。新社未来先有燕，一春将尽始闻莺。杯缘醉少长嫌浅，巾为凉多却爱轻。日暮小斋清沐罢，科头闲取一琴横。
晚春五首用杨孟载韵·其二
作者：谢缙
朝代：明
体裁：七言律诗

年来疏散任清贫，藜杖荷衣白葛巾。傍竹看山行怕晚，对花临水坐伤春。拟将兰棹为渔父，未许桃源避俗人。回首仙踪无处觅，东风吹绿半江蘋。
晚春五首用杨孟载韵·其五
作者：谢缙
朝代：明
体裁：七言律诗

节序匆匆改岁华，满庭芳草一池蛙。吟髭近为伤春白，病眼长因中酒花。梦里暂归凭蛱蝶，江头相送忆琵琶。客窗过尽清明日，风雨昏昏噪莫鸦。
晚春五首用杨孟载韵·其四
作者：谢缙
朝代：明
体裁：七言律诗

心閒无梦到南柯，惟惜残春又欲过。一径绿阴芳树合，半帘红雨落花多。闲吟诗到清新句，坐看杯生潋滟波。自是经朝书倦读，不关中酒卧林阿。
晴雪轩为李文翰赋
作者：谢缙
朝代：明
体裁：七言律诗

同云初散见晴空，四面轩开一色中。光射庭除骄夜月，寒侵涧户薄春风。不妨待伴长堆积，还惜当阳渐化融。好向尊前歌白苧，与君沈醉乐年丰。
朝来
作者：谢缙
朝代：明
体裁：五言律诗

朝来重览镜，白发渐看生。不畏年将老，深忧业未成。江山随处景，松菊故园情。近喜疏杯酌，抄书得眼明。
杏花
作者：谢缙
朝代：明
体裁：五言排律

春意竞喧嚾，撩人半出垣。红轻销醉色，粉薄露啼痕。摇动春疑闹，开齐昼觉繁。深藏沽酒店，斜绕劝农村。依柳莺多语，偎桃坛暗翻。枝寒横晓月，窗白映晴暾。坛静飘琴荐，林幽灿药轩。隔帘微雨夜，香到欲消魂。
杨花
作者：谢缙
朝代：明
体裁：七言律诗

飞飞衮衮复扬扬，送尽春归客路傍。雪为有才曾拟咏，风因无力却欺狂。妆楼晓起萦奁白，水郭晴时满店香。莫向天涯凝望眼，楚宫隋苑正迷茫。
极目
作者：谢缙
朝代：明
体裁：五言律诗

极目吴头水，栖身白下门。艰难愁疾病，寥落怕黄昏。泣血亲俱殁，传家子独存。几年归未得，心事向谁论。
林塘深处
作者：谢缙
朝代：明
体裁：七言绝句

家住林塘第几湾，门前流水屋头山。更无车马来喧扰，只有渔樵伴往还。
枫桥歌送吴秀才之金陵
作者：谢缙
朝代：明
体裁：古风

君不见枫桥水，平流直下太湖来。环绕阖闾城西北，其间风土何佳哉。层楼叠榭侵云起，望处人家半临水。水边歌舞不胜春，桥下帆樯停似蚁。复有大道接金陵，送客每来桥上行。山寺钟鸣知夜半，渔村月落见灯明。今朝却饯吴公子，解我金貂沽渌醑。帆挂长洲苑外烟，衣沾虎阜山头雨。暮烟秋雨益凄其，别绪离情无限期。昔时应是今时景，今人还诵昔人诗。见说长干花似绮，君归更莫思乡里。
柳枝词五首·其一
作者：谢缙
朝代：明
体裁：词

高出离宫覆御塘，暖烟晴日斗新收。舞腰妒尽东风力，恨不移枝出建章。
柳枝词五首·其三
作者：谢缙
朝代：明
体裁：词

驿路溪桥野店傍，几株摇曳复遮藏。年来频为行人折，无复柔条似旧长。
柳枝词五首·其二
作者：谢缙
朝代：明
体裁：词

垂似缀旒笼似盖，远如轻雾淡如烟。陶家旧日应堪羡，一任春阴蔽县前。
柳枝词五首·其五
作者：谢缙
朝代：明
体裁：词

媚眼蒙茸半入春，妆楼舞榭一时新。谁能更近苏台种，教得吴娃尽效颦。
柳枝词五首·其四
作者：谢缙
朝代：明
体裁：词

纤腰困舞非因态，眉黛长颦岂为愁。张绪料应今已老，可怜无复旧风流。
梦中题梅花
作者：谢缙
朝代：明
体裁：七言绝句

湖上风吹冻雪乾，几枝临竹映清湍。不论僧舍门常掩，下马敲开也借看。
梦归
作者：谢缙
朝代：明
体裁：五言律诗

游子思家切，终宵只梦归。觉来疑乍别，续去可重依。童稚争牵袂，妻孥懒下机。他时真到日，应诉见还非。
横塘深趣
作者：谢缙
朝代：明
体裁：古风

周郎旧业横塘东，山明水秀清无穷。轩窗景致四时在，佳趣不与寻常同。烟霞缥缈成林壑，竹树萦迂带村落。山寺钟来近上方，石桥路转通新郭。日午汀洲花尽开，人家临水半楼台。画船载酒春趁客，时拥笙歌水上来。高堂永昼帘齐捲，阑外风微柳垂软。开庭千顷绿阴浓，隔墅一声黄鸟啭。谁能高遁老江乡，琴书终岁乐徜徉。阴阴门巷连桑柘，漠漠湖田移稻粱。嗟予十载去乡里，客舍半间阛阓里。短筇拟欲访林泉，重赋归来卧云水。
樱桃
作者：谢缙
朝代：明
体裁：五言绝句

灿灿悬珠实，垂垂拂翠苔。莺欺人不在，含去又飞来。
樵乐轩
作者：谢缙
朝代：明
体裁：七言律诗

惓隐溪渔与陇耕，甘同木客契高情。空山寂寂人稀过，深谷嘤嘤鸟自鸣。半卷残书行且诵，一瓢春酒醉还倾。□□□□□□□，□□□□□□□。
次胡□□送施友政诗韵四首·其一
作者：谢缙
朝代：明
体裁：七言绝句

青年富贵老儒心，不下书帷惜寸阴。清兴每缘闲处适，新诗多为故人吟。
次胡□□送施友政诗韵四首·其三
作者：谢缙
朝代：明
体裁：七言绝句

故人别去岁骎骎，桐长孙枝翠十寻。谁料京华重见面，欣然不改旧时心。
次胡□□送施友政诗韵四首·其二
作者：谢缙
朝代：明
体裁：七言绝句

水榭风亭处处宜，清尊闲话晚凉时。莫辞醉卧屏山月，他日重过未有期。
次胡□□送施友政诗韵四首·其四
作者：谢缙
朝代：明
体裁：七言绝句

轩牖凝清暑气微，嫩凉光袭芰荷衣。故人忽起莼鲈兴，吟倚秋风日送归。
次金二秀才铉见寄韵
作者：谢缙
朝代：明
体裁：五言律诗

迢递关河阻，淹留岁月长。孤身仍在客，多病转思乡。易醉三杯酒，难消两鬓霜。安能生羽翼，霄汉远翱翔。
次陈景中会友诗韵
作者：谢缙
朝代：明
体裁：五言律诗

高朋倾盖日，况遇白头新。樽酒欢重会，歌钟动四邻。襟怀清似水，和气盎如春。座上投壶客，应知有祭遵。
正月三日陪陈士初钱孟书游北禅寺访瑾上人不遇分韵得款字十六韵
作者：谢缙
朝代：明
体裁：古风

昨见葭灰飞玉管，已觉阳和布晴暖。条风吹绿草荄萌，残雪消寒柳丝短。新正拟欲棕春游，今朝便有寻诗伴。青鞋布袜惯林泉，华发心情厌亭馆。北禅古刹吴城陲，眼界清幽尘迹断。辟贤偶集本无期，去路虽遥亦何惮。行行不觉到旃檀，一经苍苔平且坦。有意来恭孚尹师，适逢飞锡归迟缓。惟存法王梵公像，趺座绳床衣偏袒。山童见客远相迎，作礼殷勤为延款。盛来香粒堆饭盂，供处白云浮茗碗。嗟余夙抱烟霞癖，野性不羁久疏懒。深冬远自白门还，巾染黄尘衣未浣。幸叨方外相追随，得遂闲边共萧散。襟怀顿豁吟思增，人境俱寂清风满。诗成坐待师不还，白云散漫无拘管。
江上
作者：谢缙
朝代：明
体裁：七言绝句

江云漠漠晓寒生，出户行吟傍水行。沙鸟底缘栖不定，背人飞过柳边鸣。
江亭秋望
作者：谢缙
朝代：明
体裁：七言律诗

林亭寂静俯江流，天净波光暑雨收。吟处诗人闲对席，望中仙侣远同舟。老年未减沧洲趣，清兴难忘赤壁游。莫遣西风吹客鬓，鲈肥莼冷不胜秋。
江南古意
作者：谢缙
朝代：明
体裁：古风

江上摘莲花，逢郎日未斜。停桡闲借问，何处是郎家。忽遽笑回言，家住横塘口。南去第三家，朱扉映疏柳。明朝采莲出，采过吃茶不。只愁风浪阔，不得栊船头。
江楼晚眺
作者：谢缙
朝代：明
体裁：五言律诗

天静波澄练，江空月近楼。露凉花解语，烟暝柳多愁。鸥送征帆远，虹随渚雨收。几家官渡外，灯火候归舟。
江边柳
作者：谢缙
朝代：明
体裁：五言绝句

别君惟怨春，不怨江边柳。欲赠倦攀条，东风吹入手。
江雨轩为偶武翁赋
作者：谢缙
朝代：明
体裁：五言排律

云脚四檐垂，风涛隔幔帷。轩中人睡起，江上雨来时。淅沥篷偏响，纵横苇乱欹。渚鸥轻喜浴，汀树远含滋。南浦深三尺，东皋足一犁。桑鸠昏逐妇，秧马绿生漪。已断黄梅候，将临白露期。樯柖应被泽，絺绤恐相疑。润独琴书觉，凉先枕簟知。榜歌听渐杳，征棹去何迟。渺渺沧洲趣，溟溟湖海思。拟将蓑笠去，剪烛夜谈诗。
洛社夜泊二首·其一
作者：谢缙
朝代：明
体裁：五言绝句

沽酒新安驿，停舟洛社桥。家乡看渐远，愁杀是今宵。
洛社夜泊二首·其二
作者：谢缙
朝代：明
体裁：五言绝句

风动波摇月，窗开光映灯。今宵栖泊处，始觉在毗陵。
深冬
作者：谢缙
朝代：明
体裁：五言律诗

深巷家家雪，萧斋处处风。年华看渐老，诗兴转无穷。更约寻梅伴，还依曝背翁。艰难经历遍，不觉尚飘蓬。
清明
作者：谢缙
朝代：明
体裁：七言律诗

柳暗春城絮正飞，晓寒犹怯试罗衣。尘中车马香风隘，墙里秋千笑语稀。炊散榆烟来客舍，香随杏酪到邻扉。相逢日暮天街上，无处游人不醉归。
清明日郊行有感
作者：谢缙
朝代：明
体裁：七言律诗

凤台南下少平田，旧冢新坟远近连。但见清明来拜埽，那知岁月暗推迁。苔侵翁仲寒犹立，草没骐驎煖尚眠。无限客魂招不得，东风落日怨啼鹃。
清明日雨窗有怀一二同志
作者：谢缙
朝代：明
体裁：七言律诗

诗坛酒社久凋零，每遇良辰忆旧盟。四海弟兄何日会，满天风雨几时晴。青春有恨愁边过，白发无情暗里生。不道今朝又佳节，竟无人话是清明。
清风楼
作者：谢缙
朝代：明
体裁：五言律诗

中书王逸少，写竹更奇哉。素壁千竿出，清风四座来。披襟当爽垲，扫榻绝尘埃。何日重登眺，对君怀抱开。
渔父词
作者：谢缙
朝代：明
体裁：七言绝句

水是侬乡舟是家，白蘋风外钓丝斜。樵青自作沧浪调，惊起双凫出浪花。
游天池访恺上人不遇
作者：谢缙
朝代：明
体裁：古风

山中夏将半，嘉树敷阴重。闲携绿玉杖，拄到青莲峰。苔径少行客，惟有旧游踪。临池涤烦襟，万壑来松风。兰若倚天间，岧峣白云封。高轩敞岩穴，疏棂衔翠浓。未缘释子共，所欣良友同。明当发毫素，赘言贻恺公。
游神乐观
作者：谢缙
朝代：明
体裁：七言律诗

烟霞缥缈接钟山，举首天坛只尺间。地滑醴泉来玉甃，风飘神乐下仙阛。壶中月冷梅初白，洞口松寒鹤未还。欲就丹房传秘诀，还从羽客驻红颜。
游西坞
作者：谢缙
朝代：明
体裁：五言绝句

久作还山计，于今渐有缘。终当来此处，盘礴听风泉。
湖上
作者：谢缙
朝代：明
体裁：五言绝句

门轩湖水北，四面芙蓉渚。望望楚天遥，孤帆带飞雨。
湖山耕乐图
作者：谢缙
朝代：明
体裁：古风

徐翁住近万安山，结茅数椽临翠湾。良田一望知几亩，茫茫远接太湖间。清晨荷锸戴经去，岸草垂垂未晞露。再耕再读神忘疲，几度归来日将暮。迩年渐觉筋力疏，课子耕耘仍读书。桑麻绕舍供蚕绩，禾黍登场收岁租。羡余辛苦甘农作，仰不愧兮俯不作。堂上亲存兄弟安，若个如翁有斯乐。黄鸡正肥白酒醇，扫室时复聚比邻。讴歌鼓腹唐虞世，却笑桃源避地人。
溪上
作者：谢缙
朝代：明
体裁：古风

金飙散林樾，碧筱馀禽哢。天净生岑迓，波澄镜湖空。渺渺渚鸥前，渔艖夕阳送。
溪上三首·其一
作者：谢缙
朝代：明
体裁：七言绝句

寂寂春风溪上亭，远峰疏柳映新晴。乘间时有人来坐，听彻黄鹂三两声。
溪上三首·其三
作者：谢缙
朝代：明
体裁：七言绝句

屋畔青山是近邻，门前流水隔红尘。莫言地僻轮蹄少，时有催诗索画人。
溪上三首·其二
作者：谢缙
朝代：明
体裁：七言绝句

身闲物外久忘机，日日垂竿坐钓矶。隔岸野花无数发，傍人水鸟一双飞。
溪居春晚
作者：谢缙
朝代：明
体裁：七言绝句

残红堆径厚于苔，偶与寻诗晚步来。只道春光归已尽，隔溪犹有野棠开。
溪山晚步
作者：谢缙
朝代：明
体裁：七言绝句

一树閒云一径苔，板桥南去草堂开。人生未了寻幽赏，不为看山也自来。
漫兴
作者：谢缙
朝代：明
体裁：七言绝句

村村昏黑树阴浓，咫尺湖塘路不通。夜半风来雨吹散，棹歌依旧月明中。
漫兴·其一
作者：谢缙
朝代：明
体裁：七言绝句

久客还家白发新，龙钟赢得是间身。今朝偶向溪边坐，惟有青山识旧人。
漫兴·其三
作者：谢缙
朝代：明
体裁：七言绝句

解后寻诗作胜游，翠微深处山亭幽。鸟啼花落春将去，惟见寒泉石上流。
漫兴·其二
作者：谢缙
朝代：明
体裁：七言绝句

天净波澄暑雨收，苍松影落钓鱼舟。青山本是闲边友，不独忘机有社鸥。
漫兴·其五
作者：谢缙
朝代：明
体裁：七言绝句

树林阴翳疑无日，泉石清寒不待风。露顶脱巾消散处，坐忘人世在炉中。
漫兴·其六
作者：谢缙
朝代：明
体裁：七言绝句

青葱树隐赤阑桥，浦溆人家望望遥。开过桃花春浪暖，闲看翡翠戏兰苕。
漫兴·其四
作者：谢缙
朝代：明
体裁：七言绝句

碧树阴阴带翠湾，板桥南下草亭闲。谁知梅雨初晴后，便有人来坐看山。
濠上雨中晚眺
作者：谢缙
朝代：明
体裁：七言律诗

雨深云重晓来天，坐对寒城野水边。杨柳为谁先自老，鵁鶄无伴不成眠。溪痕渐长莎间石，雁影初沉渚外田。何处忽闻歌水调，短蓑归去钓鱼船。
灯夕后二日雨中盛子勉招饮就宿金文鼎清风楼
作者：谢缙
朝代：明
体裁：七言律诗

西园饮散暝烟浮，南市灯昏雨未收。归路谁怜狂客醉，出门深感故人留。梅飘绛雪香侵榻，竹撼清风翠绕楼。残酒醒来浑不寐，独吟诗句拥寒裯。
牧牛图
作者：谢缙
朝代：明
体裁：古风

水田高下秧针绿，桑暗不闻鸣布谷。家家牛閒僮亦闲，尽向村前来放牧。清晨骑牛出门去，薄暮牵牛归囤宿。郊原草肥牛可刍，陂塘水暖牛堪浴。风外时将短笛横，吹出无腔太平曲。不愁身上衣裳单，但愿家中食充足。
狂与答吴允中见寄
作者：谢缙
朝代：明
体裁：七言律诗

昔年曾客凤皇州，终日清狂不解愁。醉咏新诗惊俗客，笑扶红袖上歌楼。一春每费千金赏，三度都来几日游。回首故交应感慨，相思同白少年头。
独坐
作者：谢缙
朝代：明
体裁：七言绝句

云开水净树依稀，无限秋光带夕晖。痴客未知缘底事，每来吟坐便忘归。
独酌
作者：谢缙
朝代：明
体裁：古风

怀抱正纡郁，曲生偶相延。呼儿具尊酌，坐倚长松边。风吹头上巾，露滴琴中弦。山禽唤提壶，交交呜我前。是时日亭午，清阴散芳筵。一弹复一觞，渐觉身颓然。只此谢尘俗，焉知愚与贤。
琴月双清为俞彦行赋
作者：谢缙
朝代：明
体裁：古风

石坛露湿参差桂，金粟凝香秋欲坠。仙人独抱玉壶冰，忘坐凉茵翠莎地。启囊促软膝上招，素商绕指风泠泠。姮娥久居东海底，聆音瞬息来青冥。寒兔停舂耳倾倒，蟾蜍睛炯光相射。万籁无声声愈清，九天一扫云潜迹。弦润徽寒灏气浓，心神融会广庭中。夜深曲尽振衣起，俯视八极尘氛空。
琵琶
作者：谢缙
朝代：明
体裁：七言绝句

鹍弦铁拨□札槽，清夜听来调更高。莫把浔阳江上去，弹时司马湿青袍。
瑞香花
作者：谢缙
朝代：明
体裁：七言绝句

紫锦香囊细簇攒，开时长得在春前。丰姿只许江梅并，不让山樊与水仙。
甘露瑞应诗
作者：谢缙
朝代：明
体裁：古风

銮舆晓出都门外，狩猎平原为观稼。千村鸡犬寂无声，万骑经过肃严戒。维时孟冬若春深，和气融融满空界。乃知德泽符天心，酿此甘液垂沆瀣。纷纷点缀松柏间，灿若明珠照回驾。叶上迎风色愈坚，林间映日光相射。赐时顿减词臣渴，尝处即起吾氓赊。小人何幸睹清平，献纳遥临玉墀拜。
画天池石壁图送马谷中还金陵
作者：谢缙
朝代：明
体裁：古风

中吴之山何壮哉，群峰拥翠西南来。就中天池秀莫比，灵境迥出如天台。石林青苍蔽晴昼，草碧花香春雨后。莲峰倒影落寒波，松籁翻声作金奏。兰若去空不盈尺，山僧住久甘岑寂。云中犬吠有人来，烟外钟鸣知日夕。忆昔携君行乐时，浴沂风味相追随。流觞共藉池边草，瀹茗还题石上诗。怜君别去金陵路，嗟我穷年守芸蠹。每怀清景只依然，常恐朱颜不如故。今年君随春共还，访我来需画里山。阴崖石壁才隐起，但见云雾飞窗间。明朝持向金陵去，故山移入斋居内。吟馀时复一披图，应念当年共游处。
病起
作者：谢缙
朝代：明
体裁：五言律诗

卧久转无力，空庭晓步迟。身癯长是病，人说为吟诗。帘薄风仍怯，窗明日更宜。床头馀药在，凭仗且扶持。
登天平山白云亭
作者：谢缙
朝代：明
体裁：七言绝句

白云泉上白云亭，京国归来喜重登。欲试座间谁老健，酒酣先上最高层。
登雪颐阁有感
作者：谢缙
朝代：明
体裁：七言绝句

昔年吴地盛繁华，平屋楼居千万家。今日试凭高处望，满城烟树乱啼鸦。
白门秋夜
作者：谢缙
朝代：明
体裁：七言绝句

月上疏棂酒半醒，解衣就枕近初更。睡来莫作还家梦，梦觉思家睡不成。
碧桃花·其一
作者：谢缙
朝代：明
体裁：七言绝句

轩前一树碧桃花，洗尽浓华莹倍加。自念靓妆无艳色，开时长负客来誇。
碧桃花·其三
作者：谢缙
朝代：明
体裁：七言绝句

轩前一树碧桃花，温润丰姿绝玷瑕。寄语水晶帘幕下，红尘飞不到窗纱。
碧桃花·其二
作者：谢缙
朝代：明
体裁：七言绝句

轩前一树碧桃花，底事东君别有涯。几度自开还自落，不随红紫竞韶华。
碧桃花·其四
作者：谢缙
朝代：明
体裁：七言绝句

轩前一树碧桃花，冷笑无言度岁华。蝴蝶飞来人不见，霜禽啼断日将斜。
秋夜
作者：谢缙
朝代：明
体裁：古风

天高风露凉，月清桂花冷。嘹嘹雁来宾，蔌蔌叶堕井。空斋独无寐，兹夕惟念永。如何床畔灯，偏照离人影。
秋夜
作者：谢缙
朝代：明
体裁：五言绝句

寒蛩不可听，况复起清砧。落叶将飞雨，潇潇又满林。
秋夜有怀王鄜州观
作者：谢缙
朝代：明
体裁：五言律诗

孤馆凉生夕，怀君又属秋。蛩声四壁雨，灯影一身愁。栖泊缘羁旅，飘零总宦游。诗成欲脩问，路远恐沉浮。
秋夜有怀金徵士潜
作者：谢缙
朝代：明
体裁：五言律诗

秋声随处起，落叶暗庭除。积雨生苔厚，閒云映竹虚。湿萤凉入幔，黠鼠夜翻书。遥想维摩伴，安居独晏如。
秋夜有怀陆都事玘
作者：谢缙
朝代：明
体裁：古风

飘风从何来，洒然凌我衾。展转不成寐，弥觉凉夜深。念彼离居客，幽怀盈素襟。㷀㷀对馀烬，起坐正孤吟。余亦感时迈，鬓缕飙已侵。何当展良觌，尽写乖违心。
秋夜雨窗有怀葛秀才炳
作者：谢缙
朝代：明
体裁：五言律诗

耿耿不成寐，空城寒漏迟。那堪闻雨夜，政是忆君时。檐溜时惊梦，虫声暗助悲。何当同剪烛，重与话相思。
秋庭雨窗
作者：谢缙
朝代：明
体裁：七言律诗

纷纷黄叶下庭柯，夜永阴寒袭幔罗。灯影尚怜诗骨瘦，雨声偏向客窗多。乡关有梦何时到，亲友无书半载过。坐久忽惊檐溜断，鸣蛩四壁助吟哦。
秋日山斋三首·其一
作者：谢缙
朝代：明
体裁：五言律诗

幽独抱微痾，淹留奈岁何。星霜秋鬓改，风雨莫愁多。养素甘泉石，偷生畏网罗。年来城府里，无事倦经过。
秋日山斋三首·其三
作者：谢缙
朝代：明
体裁：五言律诗

寂寞无来客，柴门尽日扃。草根吟蟋蟀，竹尾挂蜻蜓。爽气岚侵席，秋声叶满庭。最怜窗里岫，相对坐閒青。
秋日山斋三首·其二
作者：谢缙
朝代：明
体裁：五言律诗

草白露零砌，叶红霜满林。初闻新雁过，知是已秋深。病起还扶杖，贫来不卖琴。茅檐风日煖，闲坐试孤吟。
秋日江村即事有怀沈秀才
作者：谢缙
朝代：明
体裁：七言律诗

泾上菰蒲接渚田，江村风景渐凄然。西邻夜静开舂稻，南浦秋深罢采莲。迁客暂归仍远别，野人多病只高眠。明朝风雨重阳节，依旧孤吟向菊边。
秋日答沈大本见寄
作者：谢缙
朝代：明
体裁：五言律诗

懒与尘嚣接，端居养道心。名题蕉叶遍，履迹径苔深。客有投诗赠，僧多索画寻。知君垂访日，随兴过山阴。
秋日雨中留饮千氏书楼
作者：谢缙
朝代：明
体裁：七言律诗

一声新雁起平川，秋水瀰茫接远天。人倚碧阑干外雨，舟横芳草渡头烟。归来举世无元亮，感慨斯时有仲宣。今日故人皆满座，不妨沉醉菊花前。
秋日雨中白门写怀
作者：谢缙
朝代：明
体裁：五言律诗

秋雨长安陌，经朝只闭门。阴云连白昼，灯火易黄昏。屋漏频移席，囊空久弃樽。故乡禾黍熟，何日到江村。
秋晚
作者：谢缙
朝代：明
体裁：五言律诗

久客清溪上，深秋古巷西。井梧将落尽，篱菊未开齐。门掩潇潇雨，涂深滑滑泥。凭轩时引领，触处暮云低。
秋暮客怀
作者：谢缙
朝代：明
体裁：五言律诗

打窗风雨响，天气为催寒。菊到重阳绽，人生几度看。酒樽须放满，怀抱且教宽。渐老无兄弟，谁能救急难。
移家将之金陵宿枫桥
作者：谢缙
朝代：明
体裁：五言律诗

山寺烟初瞑，江村月又生。辞家无十里，不寐到三更。犬逐渔灯吠，钟催客棹行。从兹去乡土，宁得是吴氓。
立春日喜甥陆懋至
作者：谢缙
朝代：明
体裁：五言律诗

客边寒已尽，喜汝共春来。况有乡园信，能无怀抱开。辛盘初试菜，午馔更添杯。念我本多寂，匆匆莫便回。
竹斋秋早
作者：谢缙
朝代：明
体裁：五言律诗

云黑树苍苍，回飙动素商。高梧鸣急雨，脩竹翳残阳。爽气侵书幌，秋声绕石床。不知今夜里，添得几分凉。
竹枝词
作者：谢缙
朝代：明
体裁：词

水面风来浪簇花，山头月出树惊鸦。叶凋尚有归根日，郎去如何不忆家。
竹浪轩
作者：谢缙
朝代：明
体裁：七言律诗

湘波万顷净纤埃，嶰谷翻为滟滪堆。风撼翠涛平地起，雪消青涨屋头来。簟纹细蹴龙鳞动，扇影轻摇雉尾开。若从虚舟游世外，肯骑翔凤下蓬莱。
脩竹坞访萧隐士
作者：谢缙
朝代：明
体裁：七言律诗

草堂寂寞西涧坳，隔林犬吠声寥寥。幽人无事不出户，送客有时还过桥。溪上斜阳立将尽，莎间细路归仍遥。明朝秋风桂花发，卧稳东山谁见招。
腊月二十七日次江口
作者：谢缙
朝代：明
体裁：五言律诗

出浦望斜月，隔江闻棹歌。家从今日远，愁比昨宵多。野烧疑烽火，乡心逐逝波。一年惟两日，又向客边过。
自述
作者：谢缙
朝代：明
体裁：七言律诗

疏狂浑不称儒名，三十年来一未成。留客未尝教便去，寻僧多半为闲行。只愁酒尽黄花老，任取秋深白发生。近欲衣冠如古制，原头野老莫相惊。
荅缪撝见寄
作者：谢缙
朝代：明
体裁：五言律诗

人间无伯乐，谁识是龙媒。君意青云久，吾年白发催。大寒推守火，清夜只书灰。消渴虽长病，还思露一杯。
萧寺寻僧图
作者：谢缙
朝代：明
体裁：五言律诗

极目萧山寺，岧峣在越溪。风传钟远近，云接树高低。别去情无己，重寻路不迷。何时乘老兴，登眺策青藜。
薛彦英竹堂诗
作者：谢缙
朝代：明
体裁：古风

瑛翁堂前清景胜，绿玉阴森万馀顷。当年结构杳难寻，于今渐得开三径。三径苍苔厚翠茵，半帘湘影隔红尘。寄言尘外来观者，须到阶前问主人。南阶清问疑无日，北牖萧骚风雨集。有时卧向石床听，薄暮不知烟雾湿。八窗珑葱爽气多，林声静与琴声和。凉生枕簟疑秋早，月到庭除觉夜过。春风昨夜吹新绿，粉箨飘香零簌簌。飞来百鸟不敢喧，畏有孤凰深处宿。此君高怀随处安，我欲结交同岁寒。何当携酒寻幽赏，日日醉我青琅玕。
访严隐士
作者：谢缙
朝代：明
体裁：七言绝句

草香烟碧路高低，偶兴寻君水竹西。情洽不知延坐久，半林风雨午鸠啼。
访友人
作者：谢缙
朝代：明
体裁：七言绝句

久客还家两鬓丝，苍松影里步行迟。故人住在南山口，不厌长来计较诗。
访徐汝南
作者：谢缙
朝代：明
体裁：七言绝句

不睹南州已十年，浒溪风景只依然。遂初轩下重逢日，共坐南薰雪满颠。
访陈校理
作者：谢缙
朝代：明
体裁：七言绝句

家住青山若个边，白云无路树参天。读书声里萝窗午，风散烹茶一缕烟。
调笑词二章·其一
作者：谢缙
朝代：明
体裁：词

芳草，芳草，二月青犹未了。和烟和雨路长，千里万里断肠。断肠断肠肠断，飞絮落花撩乱。
调笑词二章·其二
作者：谢缙
朝代：明
体裁：词

清镜，清镜，蝉鬓蛾眉相映。朝开暮掩少尘，白发多于去春。去春去春春去，原上阮郎归未。
谢人惠镜
作者：谢缙
朝代：明
体裁：七言绝句

明鍊由来在刮磨，此心如水共君何。不因远寄萧斋底，白发那知有许多。
赋得乌衣夕照送人
作者：谢缙
朝代：明
体裁：古风

朱雀桥头闲眺望，垂柳阴阴覆深巷。春风摇荡酒旗边，夕阳多在红楼上。经昔惟誇王谢家，于今此地盛繁华。骄骢络绎穿芳树，飞燕高低拂落花。长安大道连阡陌，沽酒时来送行客。明霞灿烂映酡颜，倒景留连照离席。金乌疾飞如电过，黄昏促迫愁奈何。何当重向巷南醉，为君挥却鲁阳戈。
赋得凤台烟树送客
作者：谢缙
朝代：明
体裁：五言律诗

凤台南下路，烟树万家春。黯淡迷淮甸，微茫接汉津。连阴诗思积，入暮别愁新。目断天低处，依依似送人。
赋得剑池送沈友人之京
作者：谢缙
朝代：明
体裁：七言律诗

岩树鳞皴生铁花，一泓寒玉清无瑕。山中有穴通海脉，人间无地埋青蛇。居僧往岁不饮井，游客长时来煮茶。安得干将复飞出，赠君佩服归京华。
赋得千人座送沈寅仲
作者：谢缙
朝代：明
体裁：五言律诗

林下盘陀石，山中不记春。地看无一亩，客坐仅千人。云护平如砥，苔封厚似茵。祖筵从座设，欢会在逡巡。
赋得太湖春水送华以及岁贡
作者：谢缙
朝代：明
体裁：五言律诗

浩浩来天日，溶溶接汉津。光随征棹远，绿染客袍新。瑞气初销腊，恩波总是春。明朝禹门外，一跃有谁论。
赋得柳卷啼莺送景文伟应谷府聘
作者：谢缙
朝代：明
体裁：五言律诗

何处黄鹂语，垂杨紫陌深。一声初破晓，千里远流音。出谷将求友，迁乔欲上林。叮咛如有意，还感别离心。
赋得桃坞晴霞送友人
作者：谢缙
朝代：明
体裁：五言律诗

城西多隙地，一坞尽裁桃。树暗人家少，花深酒旆高。红霞晴散绮，香露暖濡袍。好向成蹊处，停骖饯浊醪。
赋得江村送别送人起复
作者：谢缙
朝代：明
体裁：五言律诗

荷叶暗汀洲，江村暮雨收。钟声随棹远，渔父对人愁。起复衣仍素，行装扇及秋。骊驹歌欲尽，凉月在西楼。
赋得灵岩怀古送瑀上人
作者：谢缙
朝代：明
体裁：五言律诗

吴宫成梵刹，销歇尚遗名。台峙荒琴荐，池存涸研泓。绮罗无复见，泉石有馀清。相送师归去，重增吊古情。
赋得秦淮夜月送清平陈光远
作者：谢缙
朝代：明
体裁：古风

少年作客金陵游，曾向秦淮夜泊舟。舟中明月窥人入，沙际寒烟贴水浮。此时孤坐心悽恻，对月思家眠未得。登岸敲开卖酒家，沽取一樽看月色。于今华发住神京，却来此处饯君行。清光见我还依旧，别思缘君倍感情。人生后期那可卜，且对姮娥劝醽醁。莫辞尽醉唱阳关，休听隔江商女曲。
赋得秦淮夜泊送吴秀才归吴
作者：谢缙
朝代：明
体裁：五言律诗

烟雾淡笼月，泊舟依浅沙。且沽今夕酒，听唱后庭花。淮水迎归路，吴山看到家。乡中莫留滞，慈母在京华。
赋得虎丘送别二首·其一
作者：谢缙
朝代：明
体裁：七言律诗

天上楼台海上山，何年移却在人间。不因此地多清胜，那得游人数往还。望处已添吟咏兴，到时顿解别离颜。今朝送客同春去，门外白云千顷闲。
赋得虎丘送别二首·其二
作者：谢缙
朝代：明
体裁：五言律诗

相送瀛洲客，来登海涌峰。岩云腾白虎，池剑跃苍龙。境胜诗情惬，杯深别思浓。匆匆分袂处，高塔夕阳舂。
赋得酒瓢送陆玘
作者：谢缙
朝代：明
体裁：五言律诗

形质非彫琢，天成贮玉浆。匏尊宜作伴，椰榼每同将。和月悬吟杖，随人入醉乡。最怜临别处，花底泻来香。
赋得雷峰落照送僧游杭
作者：谢缙
朝代：明
体裁：七言律诗

连山一抹映霞红，妆点西湖晚景浓。长送钓船归远浦，还催僧寺起疏钟。浮图插汉光相射，高树悬崖影渐舂。欲借鲁戈挥暂驻，照师飞锡过前峰。
赋得龙门送范原绍应聘
作者：谢缙
朝代：明
体裁：七言律诗

凌云峭壁耸崔巍，不待神功禹凿开。一径直通天上路，双崖隔断世间埃。虽无锁钥常关闭，肯放豺狼恣往来。今日送君腾跃起，从龙为雨润枯荄。
赠中书舍人朱孔昜
作者：谢缙
朝代：明
体裁：七言律诗

天上新承雨露浓，声名籍籍冠群公。沥心翰墨钟王继，适意丹青顾陆同。朝后归来应有兴，闲边挥洒想无穷。欲持布鼓雷门去，常恐云深路未通。
赠别曲
作者：谢缙
朝代：明
体裁：古风

驱车早出门，河汉星斗转。不惮路途长，独忧心迹远。
赠南昌朱鍊师
作者：谢缙
朝代：明
体裁：古风

南昌巍巍紫极宫，楼阁缥缈如方蓬。中有一人神气充，道与许逊相恭仝。追逐宋伦彭谌宗，名籍早入丹台中。鬓髭皓皓颜如童，电光炯炯双青瞳。羽衣五綵云霞烘，峨峨冠戴金芙蓉。袖藏神剑苍精龙，一挥妖魅俱潜踪。呵叱雨师鞭雷公，驱送将吏如奴僮。群迷普济德愈崇，下与尘世苏疲癃。凌摄梵气邀苍穹，斡旋造化多奇功。昨闻游闽访仙翁，山川历览兴莫穷。逍遥未欲栖崆峒，还来玉京朝九重。相依弟子圜邱东，借榻霞房金碧丛。广庭香爇烟洪濛，满座喜气排寒冬。我尝问道恭仪容，欣然接引坐高舂。致言授我启愚蒙，顿除凡火烧心胸。春光淡沲天宇融，倏焉归思如春浓。清宵飞梦依岩松，丹炉火伏微生红。朝来别去何匆匆，飘然骑鹤凌太空。空中环佩声珑珑，招我共往那能从。何当远驾洞庭风，膝王阁下重相逢。
赠庶吉士杨宗勖
作者：谢缙
朝代：明
体裁：七言律诗

高居深巷有馀清，垂柳阴阴户半扃。轩下盆池寒湛碧，阶前湖石翠为屏。几年染翰趋青琐，长日承颜戏綵庭。我欲问奇重载酒，不妨听讲太玄经。
赠张德誉
作者：谢缙
朝代：明
体裁：七言绝句

同是长洲苑外人，常时会面动经旬。一从来作京华客，日日相过不道频。
赠朱少府
作者：谢缙
朝代：明
体裁：五言律诗

才德居人上，蹉跎在客边。青云程暂阻，白首志弥坚。未虑多诗债，惟愁乏酒钱。识荆长恨晚，倾盖即忘年。
赠致仕徐乐馀
作者：谢缙
朝代：明
体裁：七言绝句

白头太守文章伯，晚节桑榆景倍饶。莫道户庭常不出，时还送客到溪桥。
辛邜花朝偕沈二秀才壁苏校书复游南郊二首·其一
作者：谢缙
朝代：明
体裁：五言律诗

南郊春色好，况复是花朝。佳兴随时偶，清游不预招。壶觞虽有限，山水益何饶。更待清明约，重过白下桥。
辛邜花朝偕沈二秀才壁苏校书复游南郊二首·其二
作者：谢缙
朝代：明
体裁：五言律诗

拂晓出都门，长干日已暾。闻歌桃叶渡，沽酒杏花村。公等文章溢，吾侪道义存。佚游非所乐，风咏总堪论。
过徐山人居
作者：谢缙
朝代：明
体裁：七言绝句

寥寥犬吠屋头云，寂寂莺啼谷口春。莫道人间闲处少，人间自是少闲人。
过枫桥留别城西诸友
作者：谢缙
朝代：明
体裁：七言律诗

烦君远饯意偏饶，念我离群乍寂寥。祖帐雨催诗欲就，邮亭风劲酒频浇。舟移射渎黄昏近，路转江村碧树遥。记取今宵分手处，乌啼时节过枫桥。
过范氏山庄
作者：谢缙
朝代：明
体裁：七言绝句

林静书声隔崦闻，轮蹄不到绝嚣氛。天寒鹤立苍松久，童子开扉扫白云。
还家
作者：谢缙
朝代：明
体裁：五言律诗

旧业山塘半，萧萧屋数椽。琴书总零落，风景只依然。高树残阳里，青山暮雨边。归来秋尚早，随处嫩凉天。
送举人陈永言会试
作者：谢缙
朝代：明
体裁：五言律诗

岁晚趣行装，来春赴选场。看花鞭拂露，折桂袖添香。金榜名题上，青云路去长。璚林筵宴毕，衣锦早还乡。
送人之京
作者：谢缙
朝代：明
体裁：古风

西风扫云天似洗，红日初升沧海底。吴歈楚舞满船头，相送行人渡江水。江水东流燕北飞，行人此别意何之。不辞八月云阳路，独携琴剑朝京师。京师自古繁华地，佳气葱葱五云际。长安大道接天衢，千步回廊连主第。银鞍绣毂拥香尘，蝉鬓蛾眉日日新。几处青楼相对起，一群娇鸟共争春。春光浩浩花如锦，莺啭雕窗妓犹寝。云间直卖待帆归，白下长干烧烛饮。忆昨少年豪兴多，北堂南陌遍经过。云间陆玘誇词赋，卢家莫愁新按歌。闻卿亦是曾游客，到处春风总行迹。今朝应荐上天官，无复追欢似畴昔。
送人村赵九皋
作者：谢缙
朝代：明
体裁：五言律诗

忆昔交游日，垂髫即共师。年来俱老大，君更美丰姿。多病难为别，相贻独有诗。天官名著久，行旆莫迟迟。
送人还庆远卢晦
作者：谢缙
朝代：明
体裁：五言律诗

论交何必旧，倾盖即相知。政喜听谈讲，那堪话别离。前言如有定，后会岂无期。万里宜州路，添多箧内诗。
送任二尹复官吴县
作者：谢缙
朝代：明
体裁：七言律诗

考绩曾闻谒紫宸，俄看征棹别江津。郎官拜去虽依旧，雨露承来又一新。古县花明千树晓，重城柳色万家春。知君德化吴民久，风俗从兹想更淳。
送传世南
作者：谢缙
朝代：明
体裁：五言律诗

杨柳古城边，风光触处妍。画船轻似鹢，春水阔于天。歌断人将别，帆开月正悬。回看五云际，雕鹗去翩翩。
送俞立庵应湘府聘
作者：谢缙
朝代：明
体裁：七言律诗

鹤书远聘到岩阿，拜手幡然出薜萝。天接孤帆秋水阔，门开五柳夕阳多。吴云渐杳乡边树，湘雨微生渚外波。此去贤王应待久，安车行旆莫蹉跎。
送六坦归江阴
作者：谢缙
朝代：明
体裁：五言律诗

公纪观先至，思家又欲归。香凝怀橘柚，春上舞莱衣。楚甸山容净，澄江树色微。舟行莫停滞，新□正双扉。
送刘司税
作者：谢缙
朝代：明
体裁：五言律诗

闻说刘司税，心怀更坦夷。量宽无醉日，俸薄有贫时。近喜加新泽，明当别故知。城西征赋浩，梅发望归期。
送前太守徐二丈之京
作者：谢缙
朝代：明
体裁：七言律诗

出守名邦两任间，退居田里二毛颁。更之官去非为老，乞得身归便是闲。兰棹又辞湖畔宅，蒲轮渐远寺前山。汉庭肯遂中公志，冠带应教致仕还。
送医学盛启东之京
作者：谢缙
朝代：明
体裁：五言律诗

欲试轩岐学，相将上九天。祖陈枫叶下，席展杏林边。暂别烧丹灶，来登罨画船。衣冠颁日赐，雨露想承偏。
送卞都昌从东胜军
作者：谢缙
朝代：明
体裁：七言律诗

朔漠风霜过暮年，独怜长路去绵绵。一家数口笼沙外，千里孤辀雁碛边。听断胡笳惊陇月，敲残刁斗见炊烟。儒冠且莫轻抛掷，早晚徵书下九天。
送卢孝廉志学
作者：谢缙
朝代：明
体裁：七言律诗

霏微冻雨滟轻尘，腊尽江南又见春。别酒易醺伤病久，新诗多恨送行频。尊前衮衮谁怜客，天下滔滔莫问津。此去遐方何日到，相思愁绝故乡人。
送吴下陈孝廉之云南省父
作者：谢缙
朝代：明
体裁：七言律诗

西风昨夜动斑衣，又趣行装出故扉。亲舍望中云共远，家山别后梦还依。渚莲秋半花全落，沙树凉多叶渐稀。闻说北堂萱草在，明年春至待君归。
送吴僧游杭
作者：谢缙
朝代：明
体裁：七言律诗

随例编摩寄此身，思家梦绕太湖滨。山中坐腊辜长夏，客里清斋过尽春。杖锡未游天竺寺，袈裟先带玉京尘。明朝试屐孤山路，应访梅花树底人。
送吴广文起复赴北京
作者：谢缙
朝代：明
体裁：五言律诗

故乡新服阕，上苑喜重游。晴歇黄梅雨，凉生白鹭洲。儒风仍振作，师道复何求。相送金台去，征帆不我留。
送吴敏学还吴省亲
作者：谢缙
朝代：明
体裁：七言律诗

双亲白发老东吴，令子丹心向帝都。正及岁寒归故里，不辞雨雪载长途。无人似尔情偏厚，有酒如渑兴不孤。他日相思凝望处，暮云春树总模糊。
送吴文质
作者：谢缙
朝代：明
体裁：七言绝句

江上寒多酒易销，送君将上木兰桡。只愁雪遍长安路，未放春风著柳条。
送呆上人住杭皋亭山寺
作者：谢缙
朝代：明
体裁：七言律诗

才看白下驻幡幢，又见浮杯渡浙江。山峙皋亭清有几，师如荆玉美无双。岩前虎伏晨听法，池上龙游夕受降。闻说杨梅味偏胜，筠笼满摘寄吟窗。
送周奉祀起复
作者：谢缙
朝代：明
体裁：古风

君住盘阳古庙湾，缙居西郭虎丘山。声迹远去无十里，髫龀即与相往还。君尝筮仕居清职，我后例迁来上国。家山别去同几秋，临风神□长相忆。今年缙得省慈闱，君丁内艰回故扉。正喜重逢在乡里，那堪起复上京畿。殷勤饯别闾门外，花时津亭春似海。清樽良会冬有期，白发故人能几在。明日簪缨列早朝，丹墀拜舞听萧韶。会□暂脱班衣亟，□拟来寻白下桥。
送周文伯
作者：谢缙
朝代：明
体裁：五言律诗

通波亭下路，烟草望迷漫。春色相将暮，晨征尚怯寒。乡关他夕梦，尊酒暂时欢。容易头教白，襟怀好自宽。
送圆鉴中住杭城海会寺
作者：谢缙
朝代：明
体裁：七言律诗

罢纂金仙贝叶编，囊衣又上浙江船。吴山树色春城里，萧寺钟声暮雨边。智永终期追草圣，贯休不独悟诗禅。遥知入院谭经暇，试茗还烹第一泉。
送复虞陈孝廉自蜀还省亲回戍
作者：谢缙
朝代：明
体裁：七言律诗

十年边戍喜今还，暂解征袍复衣斑。供侍未终甘旨后，新愁又起别离间。云连蜀道秋登栈，月满瞿塘夜度关。此去定知乡梦在，依依长绕海虞山。
送天界寺僧归苔溪
作者：谢缙
朝代：明
体裁：七言绝句

玉磬山前看驻锡，龙河寺里罢闻钟。苔花开遍溪南雨，归去何时便得逢。
送季冬科举
作者：谢缙
朝代：明
体裁：五言律诗

中吴贤季札，射策去长安。路自云边入，花从马上看。露分丹桂湿，风飐绿袍宽。会待泥金帖，亲闱报捷欢。
送宗季传住槜李真如寺
作者：谢缙
朝代：明
体裁：七言律诗

加禾南下旧招提，唐相裴休故宅居。近喜吾师开讲席，正逢宾馆罢脩书。闲挥尘拂天花洒，静对鸳湖夜月虚。别去停云如有念，新缄毋吝寄双鱼。
送常上人住苏城天王寺
作者：谢缙
朝代：明
体裁：七言律诗

巍巍梵刹古宫边，讲席新登况盛年。山迥柳桥闻锡振，林开槐市见灯然。芭蕉绿上翻经叶，檐卜香飘煮茗烟。好对清风挥玉麈，莲花漏底坐谈玄。
送施鍊师阔静佐武当五龙宫
作者：谢缙
朝代：明
体裁：七言律诗

仙袂远辞双凤阙，天书召赴五龙宫。承来雨露清虚外，步入烟霞缥渺中。环佩珊珊摇曙月，仪旌冉冉度春风。伫看静扫金坛夜，端简澄心祀碧空。
送春二首·其一
作者：谢缙
朝代：明
体裁：七言绝句

一春苦被春相恼，及到春归更恼人。怪底今朝轻别去，空留啼鸟伴吟声。
送春二首·其二
作者：谢缙
朝代：明
体裁：七言绝句

空庭草长燕交飞，独坐闲吟昼掩扉。风雨满城花落尽，几人閒得送春归。
送朱孝廉起复
作者：谢缙
朝代：明
体裁：七言律诗

通波亭下水如天，送子离情倍黯然。读礼已终三载后，辞家又向五云边。壶觞杂坐依林草，箫鼓齐鸣动祖筵。日暮分携凝望处，风帆渐远孝廉船。
送朱给事中谅起复
作者：谢缙
朝代：明
体裁：五言律诗

东吴朱孝子，北阙老朝臣。报国丹心切，居丧白发新。玉峰晴带雪，京树远含春。共醉津亭酒，帆开少故人。
送朱茂才
作者：谢缙
朝代：明
体裁：七言绝句

独抱双桐出帝畿，满襟风日思依依。江梅未许随诗担，只有青山送客归。
送杨水虞复官沔阳
作者：谢缙
朝代：明
体裁：古风

忆昨移居城北陲，与子舅氏先相知。君初筮仕已远出，我昔素昧常嗟咨。今年长夏俄婴疾，一卧萧斋浃旬日。空庭草色断轮蹄，幽户蛛丝径蓬荜。忽惊有客扣我门，竹间剥啄声相闻。起来倒屣出迎见，知是水虞扬子云。自言秩满朝京国，省亲告许来亲侧。今朝堂下舞莱衣，明日沔阳还旧职。我闻沔阳湘楚间，楚波浩荡湘回环。春至遥连渚宫泽，秋清远见湘君山。水边人家半渔户，唱歌捕鱼自朝暮。得鱼归来先报官，半售商船半输赋。君今再任苦不难，依先税法更宜宽。莫辞微禄养廉薄，尼父尝为委吏官。
送汇木庵上人
作者：谢缙
朝代：明
体裁：七言律诗

琅函脩罢便治装，笑指东吴是故乡。瓶水贮来和涧月，囊衣披去带天香。雨新苔石跏趺静，风满襟怀啸咏凉。归到山中犹夏日，枇杷果熟待师尝。
送清凉寺僧住安国讲院
作者：谢缙
朝代：明
体裁：五言律诗

清凉开讲后，安国已书徵。杖锡随缘住，心怀彻底澄。凤台成远别，狮座拟高登。便欲相从去，皈依问上乘。
送濮公远丁母忧还吴
作者：谢缙
朝代：明
体裁：五言律诗

昔同游里闬，今共客京畿。俄尔闻亲讣，翻然别我归。墓田松郁郁，江店柳依依。相送春将暮，因之泪满衣。
送监生冯伯祯归省
作者：谢缙
朝代：明
体裁：七言律诗

柳暗都门絮正飞，客舟今日先春归。傍人啼鸟听来歇，漂渚残花坐见稀。别去暂离司业席，到时重看老莱衣。明朝堂上供甘旨，入馔江鱼笋共肥。
送监生毛彦高归省
作者：谢缙
朝代：明
体裁：七言律诗

研精胄监岁华深，归省庭闱遂孝心。蘋沼香生芹正绿，石坛花落杏成阴。停桡易尽频倾酒，执手难分欲去襟。想到高堂称寿日，春风帘幕昼沈沈。
送监生马纯玉归省
作者：谢缙
朝代：明
体裁：七言律诗

五载编摩近紫宸，一朝归省出成均。马周辞阙丹心在，莱子趋庭綵服新。山店酒香寒驻马，江亭月色暮留人。东风又绿瀛洲草，回首乡园总是春。
送翰林刘孟功侄钟还吴
作者：谢缙
朝代：明
体裁：古风

君家吴望族，名冠儒林表。自昔我先人，素有通家好。若翁余同庚，交谊如管鲍。翁也蚤世久，余亦渐衰老。阿戎能继业，丰姿美年少。赋罢拟扬雄，诗成惊谢朓。一朝省世父，治装远来到。欲慰十载别，不惮千里道。再叙骨肉情，重讲家庭教。谈话每宵分，尊卑惬怀抱。昨承访蓬荜，出迎双屐倒。从容问答间，寒威顿除扫。高门产麒麟，吾侪亦光耀。正欣接吟席，又复理归棹。草色瀛洲新，莺声上林早。相送出都门，春江波浩浩。
送苏监生复还家
作者：谢缙
朝代：明
体裁：七言律诗

才辞东观入成均，又见治装去谒亲。为客情怀如昨日，到京才学胜他人。归迟莫讶缝衣旧，志遂应当戏綵新。想是今年除夜酒，团栾坐待故园春。
送葛南伯之洪澹巡检
作者：谢缙
朝代：明
体裁：五言律诗

蜀中当俊杰，要剑入南闽。夜逻龙溪外，秋吟海岛滨。青山围镇市，画戟拥诗人。群盗知先遁，禁书好更亲。
送观上人
作者：谢缙
朝代：明
体裁：七言律诗

路转长干入翠微，寻幽常与道人期。政忻接席听谈讲，又见停桡话别离。上苑莺花留住久，故山猿鹤怨归迟。却怜今夜禅窗月，更约同看定几时。
送赵医士之北京
作者：谢缙
朝代：明
体裁：五言律诗

才闻来白下，又见赴金台。药裹凭卢去，家书寄雁回。人依秋水别，帆趁晓风开。何日重相会，山房酒一杯。
送邓司税起复
作者：谢缙
朝代：明
体裁：古风

江城初收夜来雨，荷叶荷花暗汀渚。兰棹唱彻采菱歌，一夕凉飙送残暑。昨日立秋今日凉，邓子东书还帝乡。飘然长揖来告别，使我顿觉心彷徨。忆昔年时同里闬，茂苑长洲每游玩。春风载酒泛南湖，莫雨谭棋向西馆。一朝乡老荐佳名，拜受徵书上玉京。天官遴擢乃小试，承恩远赴沔阳城。司税伊何未周岁，俄尔萱堂讣音至。匆匆解印赋归来，默默哀亲守丧制。繐帷颂彻蓼莪篇，今年起复又朝天。却辞吴会春游处，又上秦淮夜泊船。嗟尔亦是东西客，相送殷勤陈祖席。酒酣忽起唱阳关，离思满江秋月白。君今年盛更才能，鹏程万里渐飞腾。莫言身为微官系，鼎食由来自此升。
送金徵士问应书诰荐
作者：谢缙
朝代：明
体裁：七言排律

金卿二十即能文，染翰争誇遇右军。用笔不愁穷兔颖，临池惟爱弄鹅群。常年闭户稀曾出，一日佳声远自闻。忽睹荐章从聘召，为书皇诏锡功勋。治装早已辞亲旧，拜手明当谒帝君。花底倾来杯欲尽，柳边携处袂将分。嗟余蠖守依环堵，羡子鹏抟在五云。圣代英材超往古，家鸡野䳱任纷纭。
送钊上人
作者：谢缙
朝代：明
体裁：七言律诗

鹁鸠啼断树阴阴，官寺俄逢夏已临。晓润行装梅雨细，寒惊乡梦麦秋深。穿云还认来时路，见月应悬别去心。安得如师归旧里，孤琴携上翠微寻。
送钱经二首·其一
作者：谢缙
朝代：明
体裁：七言绝句

秋云漠漠树离离，孤馆俄惊雨后时。明日风帆江上路，看山应起故园思。
送钱经二首·其二
作者：谢缙
朝代：明
体裁：七言绝句

乌府归来未白头，相逢不道又深秋。故园亲友知多少，若个能来慰别愁。
送陈宗应医士荐
作者：谢缙
朝代：明
体裁：五言律诗

读书遵孔孟，应荐就轩岐。济世皆行道，资儒易入医。月昏征雁杳，天阔去帆迟。到日书频寄，双亲慰所思。
送陈暹翁还白门兼简翁婿吴允中
作者：谢缙
朝代：明
体裁：七言律诗

东风缭乱送飞花，啼鸟声中换物华。梦境青山犹在客，春来白下未还家。一帆细雨空江暝，千里平芜去路赊。遥想馆甥应待久，秦淮日日望归槎。
送陈绍先
作者：谢缙
朝代：明
体裁：七言律诗

东风初解頖池冰，之子今朝远赴征。故里相知惟我最，少年同辈有谁能。梅横水驿门前月，船映江村寺里镫。此去不须凭问候，五云多处是金陵。
送陈耘初任御史
作者：谢缙
朝代：明
体裁：七言绝句

太平堤畔柳条黄，讼简乌台日正长。骢马乘来朝下早，春云飞入绣衣香。
送陈述
作者：谢缙
朝代：明
体裁：七言绝句

旅况宦情看老大，萍飘云聚本无期。莫言会面还分手，全胜相思未见时。
送韩伯承还吴
作者：谢缙
朝代：明
体裁：七言律诗

今朝佳节是花朝，相送重来白下桥。老语生憎莺舌巧，新愁翻压柳眉娇。天街有雨尘还少，酒巷无风旆自摇。咫尺清明归未及，羡君先上木兰桡。
送韩伯永侍父扈驾之北京
作者：谢缙
朝代：明
体裁：七言律诗

六龙扶驾拥旌旄，之子从亲岂惮劳。定省常时趋直舍，旨甘随处奉行庖。春回辇路生瑶草，日照班衣映绛桃。听彻箫韶成九奏，紫垣星拱卿云高。
送韩医士之京受冠带
作者：谢缙
朝代：明
体裁：七言律诗

药裹诗囊共一船，春风相引去朝天。宫槐过雨沾行旆，林杏飘香度别筵。术学试趋丹阙下，衣冠归拜采庭前。莫言微禄亏亲养，樻券还能助俸钱。
送顾掾秩满之京
作者：谢缙
朝代：明
体裁：五言绝句

罢阅案间牍，复辞江上家。千山迎白下，一骑入京华。
送马孝廉敬函骨归葬
作者：谢缙
朝代：明
体裁：五言律诗

岁月如流水，蹉跎鬓渐霜。全家来上国，七载值三丧。白玉函归日，青山是故乡。双亲正丘首，孝义有辉光。
逢偶先生武孟
作者：谢缙
朝代：明
体裁：七言律诗

家住吴门便识荆，一时倾盖若生平。每怜远别知何处，谁料相逢却在京。厕迹忝为前辈友，论交已近十年情。还思虎阜寻僧路，松下曾陪杖屦行。
逢沈以潜
作者：谢缙
朝代：明
体裁：七言绝句

何处移来一艇闲，褰衣同憩树阴间。自缘别久多情话，不为看山忘却还。
逢陈弓秀才
作者：谢缙
朝代：明
体裁：七言绝句

独坐清溪野水滨，岁寒逢友胜逢春。还家故旧如相问，老我京华白发新。
遗安堂
作者：谢缙
朝代：明
体裁：七言律诗

迥临城府辟书堂，嘉树扶疏翠绕墙。近买故侯荒苑囿，胜教诸子艺麻桑。一时刘表言辞易，千载庞公兴趣长。我老无心在官禄，秋风夏日自炎凉。
醉归
作者：谢缙
朝代：明
体裁：古风

有客招暮饮，值我出未归。扫门俟良久，剪烛频光辉。宾朋时在席，童子还开扉。跫然屐声至，接引褰重帏。相见即欢悦，满座生春晖。汎饮不计筹，欲起屡牵衣。入门已三鼓，银汉星斗稀。邻鸡鸣喔喔，朝马去騑騑。宿酲未能解，旦气存几希。醒醉日复日，世事竟相违。
采莲曲
作者：谢缙
朝代：明
体裁：古风

南风挥挥水上来，五月六月芙蕖开。红妆绿鬓谁家女，青苧缝裙一色裁。船头摘花歌且坐，船尾夷犹摇浆和。忽惊山雨过横塘，撑入柳阴看雨过。晴来复爱锦云柔，争唱斜阳不肯休。趁得落潮归又晚，一弯新月在溪头。
重九前二日题城南书舍壁
作者：谢缙
朝代：明
体裁：七言绝句

潇潇风雨暗山房，篱下谁能共一觞。独有黄花知节近，殷勤留客过重阳。
重送
作者：谢缙
朝代：明
体裁：五言律诗

长揖谢流俗，飘然出帝畿。龙随孤剑去，鹤伴片云飞。符篆留人世，宗风振羽衣。林泉明月在，樽酒故人违。
重送二首·其一
作者：谢缙
朝代：明
体裁：七言律诗

共向江亭把酒卮，酒酣还复共题诗。故人归省欢无极，他日重来会有期。亲舍白云看渐近，行舟绿水去何迟。依依霁女门前柳，知见君还定展眉。
重送二首·其二
作者：谢缙
朝代：明
体裁：七言律诗

胄子今朝归省日，斑衣近喜沐恩波。云开京口山如画，风定江心镜自磨。歌罢骊驹乡思杳，倾残醽醁醉颜酡。到家莫讶春将尽，惟此馀春想更多。
长夜
作者：谢缙
朝代：明
体裁：七言律诗

长夜不眠思往事，老年芜学叹平生。拨残炉火知霜沾，挑尽灯煤待月明。桐抱孙枝交瘦影，雁联宾侣带寒声。江南江北遥相望，烟水迷茫万里情。
长至
作者：谢缙
朝代：明
体裁：五言律诗

喜见微阳复，浑忘半点愁。日光浮客座，和气蔼神州。宾友慵迎送，儿童任去留。天时与人事，催促未能休。
长至日喜友人见过
作者：谢缙
朝代：明
体裁：五言律诗

今朝风日好，喜见一阳回。檐鹊翻晴噪，家僮报客来。履长忻有贺，献颂愧无才。且共酬佳节，深深劝酒杯。
閒居初夏七首次王校理韵·其一
作者：谢缙
朝代：明
体裁：七言绝句

溪馆阴森夏木齐，雨晴新绿覆檐低。清风不为尘来扫，黄鸟多因客去啼。
閒居初夏七首次王校理韵·其七
作者：谢缙
朝代：明
体裁：七言绝句

寂寂荆扉竹里扃，种瓜人去雨冥冥。一尊长恨无来客，閒住花间自醉醒。
閒居初夏七首次王校理韵·其三
作者：谢缙
朝代：明
体裁：七言绝句

琴为荒凉久断弦，简因零落不成编。醉来惟爱矶边草，留得茸茸待我眠。
閒居初夏七首次王校理韵·其二
作者：谢缙
朝代：明
体裁：七言绝句

竹树清清水一溪，板桥南去草堂西。兴来自爱寻诗到，不意兼听好鸟啼。
閒居初夏七首次王校理韵·其五
作者：谢缙
朝代：明
体裁：七言绝句

云木苍苍夏雨过，望中樵径入烟萝。山中惟欠流莺语，花比春深也较多。
閒居初夏七首次王校理韵·其六
作者：谢缙
朝代：明
体裁：七言绝句

遥遥刳木引泉过，霭霭茶霏散碧萝。芝涧忽闻山雨到，竹窗分得夜凉多。
閒居初夏七首次王校理韵·其四
作者：谢缙
朝代：明
体裁：七言绝句

杨柳青青水满塘，荷衣初试晚风凉。偶来亭下微吟罢，试数新篁几个长。
陈桓洞箫引
作者：谢缙
朝代：明
体裁：古风

雕虫不蠹柯庭竹，留得人间作鸣玉。光凤寻仙叫紫禁，盘施水下桐枝宿。月轮团露凝不流，冷光参差射双眸。赤壁癯仙醉方醒，一声吹破君山秋。古龙吟水湘烟湿，椎蛟潜舞波心碧。曲终江上不见人，凄凄婺妇烟中泣。
陌上见杏花
作者：谢缙
朝代：明
体裁：七言绝句

赤阑桥畔粉墙东，杏子花开树树红。自是陌头春色好，赏心不与故园同。
陌上逢琵琶女
作者：谢缙
朝代：明
体裁：五言绝句

朝抱琵琶出，暮抱琵琶还。琵琶声不改，人自老容颜。
除夕
作者：谢缙
朝代：明
体裁：五言律诗

客邸逢除夕，惊看历又终。春回鸡唱里，寒尽漏声中。畏老愁添岁，安贫懒送穷。围炉倾柏酒，烧烛待东风。
除夜宿茅公渡盛秀才寓馆
作者：谢缙
朝代：明
体裁：七言律诗

爆竹喧喧起四邻，茅公渡口岁逡巡。风尘路远难为客，霜鬓来朝畏见春。檐外雨声催腊尽，枕边乡梦到家频。遥怜堂上围炉处，传饮屠苏少一人。
陪唐陆二秀才游天禧寺分韵得池字
作者：谢缙
朝代：明
体裁：五言排律

同是殊乡客，因閒偶暂期。相携游帝里，幸得到天禧。境胜尘寰隔，禅幽静者宜。御香曾降日，鸾辂每游时。讲后僧归院，斋馀鸟下墀。珠林花绰约，杏阁燕参池。探古巡廊久，行吟出寺迟。登临独惆怅，后会杳难知。
陪张誉访赵山居
作者：谢缙
朝代：明
体裁：七言律诗

暇日偶陪仙侣棹，深春远访隐君家。衡门寂静风尘少，座榻清幽兴趣加。林下烹葵尝旧酒，山中斲笋煮新茶。阿戎情厚忘归去，醉卧山窗月色斜。
雨中周医士邀赏牡丹
作者：谢缙
朝代：明
体裁：七言律诗

药轩西畔一栏花，留得于今有几家。开处每邀宾客赏，栽时应待子孙誇。苔因丛近多沾屐，蜂为香微半出衙。昨日雨中犹满座，歌钟应不负秾华。
雨中放舟寻周傅秀才
作者：谢缙
朝代：明
体裁：七言绝句

舍舟登岸入松筠，偶兴源头访隐沦。扫榻不须延我坐，满庭风雨自留人。
雨中王明府招饮是夕就宿期陈士初不至
作者：谢缙
朝代：明
体裁：五言律诗

雨歇杏园暝，纷纷客散时。主能延共宿，君独负幽期。漫剪西窗烛，空烹南涧葵。鸟啼残酒醒，达曙罢相思。
雨中登甘露寺
作者：谢缙
朝代：明
体裁：七言律诗

多景楼前兴趣清，试凭高处散羁情。香台远映金山寺，烟树斜连铁瓮城。帆带雨飞来更疾，鸥随潮落去还轻。却怜南北经过客，谁肯停桡向此行。
雨窗寒夜
作者：谢缙
朝代：明
体裁：七言绝句

江云黯黯夜寒生，风晕镫花结未成。枕畔泪珠檐外雨，隔窗同滴到天明。
雪中喜周助教洽金正字问张校书誉同访
作者：谢缙
朝代：明
体裁：古风

羁人兀坐空斋晓，雪花扑帘正缭绕。忽惊骑从隘荆扉，恍若群仙下蓬岛。入门和气盎如春，满座寒威顿除埽。相延茗话故迟迟，旋置杯盘陈草草。举酒高歌白苧辞，未醉情怀即倾倒。却笑舟中王子猷，不见山阴戴安道。
雪中次偶武翁韵
作者：谢缙
朝代：明
体裁：七言律诗

顷刻交衢积尺馀，翻翻缟带远随车。寒侵纸帐春云薄，光映灯窗夜色虚。望断人来那有棹，欲寻梅去恐无驴。闭门僵卧几三日，枕冷床头一本书。
雪中访金隐士铉
作者：谢缙
朝代：明
体裁：五言律诗

雪中携策短，林下访幽居。篱犬先迎客，门生罢读书。笑谈虽自惬，怀抱为君舒。坐久清如许，归来兴有馀。
雪晴
作者：谢缙
朝代：明
体裁：七言律诗

瑶华一夜满长安，拂晚鹴裘愈觉寒。地接阴涯全积聚，路当阳处尽消残。烹茶未许陶家扫，咏絮从教谢女看。遥望钟山霄汉际，迥临金阙玉龙蟠。
雪晴早行
作者：谢缙
朝代：明
体裁：五言律诗

薄雪封双井，层冰冱六街。马蹄声蹴蹴，鸡唱韵喈喈。寒切诗人骨，晴舒旅客怀。何时归旧里，旭日卧閒斋。
青来轩为范原绍赋
作者：谢缙
朝代：明
体裁：五言律诗

青嶂排双闼，巍然南竹扉。晴岚凝客座，凉翠袭人衣。月为鸣琴出，云当卷幔归。还思郡斋里，曾对谢玄晖。
青楼怨
作者：谢缙
朝代：明
体裁：七言绝句

钿筝理罢久支颐，帘外黄昏月上时。莺去燕来春暗老，含情惟有镜鸾知。
顾孝子林塘佳趣
作者：谢缙
朝代：明
体裁：五言排律

甫里幽栖处，龟蒙旧宅边。闲居惟奉母，高遁在希贤。林麓通樵径，坡塘隐钓船。冰澌鱼跃锦，苔迸笋穿钱。甘旨慈颜悦，春风綵袖翩。吾将乞萱草，分树北堂前。
题仙山图
作者：谢缙
朝代：明
体裁：七言律诗

路转仙源无尽头，花飞红雨暗溪流。松根白石春犹卧，洞口残棋晓未收。杖履逍遥来羽客，烟霞缥渺出璚楼。谁怜涧底芝空老，月满商山几度秋。
题伊宗启望云思亲图
作者：谢缙
朝代：明
体裁：古风

朝望云兮云孤飞，暮望云兮无依。云悠悠兮无定山，嗟游子兮胡不归。却褰裳兮陟岵，山万重兮霭烟雾。虽楚尾兮吴头，水惊渡兮难度。聊兀坐兮徘徊，见长干兮日暮。忽云去兮空山，我思亲兮如故。
题倪云林竹
作者：谢缙
朝代：明
体裁：七言绝句

与竹传神胜写生，能兼书法艺尤精。定知笔意虽殊俗，不及云林一种清。
题刘孟功竹深处二十韵
作者：谢缙
朝代：明
体裁：五言排律

高人留客处，万顷绿云中。清閟浑无暑，凉阴不待风。交枝迷翡翠，接叶隐房栊。俗地无尘到，仙坛有路通。影筛金琐碎，声杂佩丁东。栖宿看仪凤，翱翔下颢穹。楚云朝晻冉，湘月夜空濛。林暗容春鸟，庭寒避夏虫。萧骚依枕簟，音韵合丝桐。酒或眠看醒，愁同对坐空。粉痕销旧箨，雨色翳新丛。裁笛从江叟，为竿任钓童。屐粘苔径碧，窗映露灯红。借看随人兴，何须问主翁。还持苍玉杖，来扣水晶宫。溪逸情偏遇，林贤趣未穷。虚心君子并，劲节古人同。几见凌霜雪，孤高倚华嵩。淇园秋渐晚，吴苑岁将终。宜隐筼筜谷，深藏造化功。
题刘松年画仙山图
作者：谢缙
朝代：明
体裁：古风

群山岧峣紫翠封，楼台缥缈烟霞重。青溪迥隔红尘路，玉洞遥连绛府宫。溪边洞山相隈隩，蹊径深深映花竹。风散花香泻酒瓢，日高松影閒棋局。岩前偶坐二三翁，神气萧爽巾屦同。玲玲绿发稀可数，皎皎双童玄且浓。其间一仙如识面，忆在芙蓉城下见。曾将宝诀授长生，还引瑶池间小宴。别来倏忽三千秋，旧踪那复更追游。何当重跨轩间鹤，来会诸仙领上头。
题医士景文伟秋林读书图
作者：谢缙
朝代：明
体裁：古风

疏峰澹秋色，远水涵晴旭。梧篁迭映蔚，蒲苇相依绿。幽人日无事，览赏澄心目。手持轩岐书，步入松斋读。时闻伊吾声，浪浪出林麓。谁能悟摄生，寡嗜恒自足。
题南湖小景
作者：谢缙
朝代：明
体裁：古风

南湖三月春水大，射鸭船从菰上过。村前载耜唱歌声，村后罱泥相应和。红桃开处见一簇，白鸥飞来时两个。我家亦在此湖近，惟爱垂竿对山坐。
题卞野夫便面
作者：谢缙
朝代：明
体裁：七言绝句

翠幕清风小画船，晚凉移近绿阴边。酒酣半倚蓬窗下，閒听吴姬唱采莲。
题吴兴薛希贤清远诗卷
作者：谢缙
朝代：明
体裁：五言排律

闻说吴兴地，幽深远市朝。千村同泽国，一境断尘嚣。四塞山横浦，南浔路带桥。衣冠犹尚晋，民物况逢尧。蚕趁晴时浴，桑依沃壤条。茧丝从旧税，保障减新徭。烟暖苔花吐，波寒芟叶销。吴姬朝掷杼，估客夜吹箫。霜断汉多蟹，风行树有蜩。看云凭草阁，听雨卧兰桡。野色行常挹，岚光坐可招。最怜君住处，更觉趣清标。蘋外鸥盟狎，松边鹤梦遥。捲帘凉未度，迎扇暑先消。逸兴诗千首，閒情酒一瓢。源开桃灼灼，门掩竹潇潇。翠耸峦融雪，纹生浪激飘。传模停采笔，移写费生绡。杜牧风流在，玄真逸思饶。他年容卜筑，来此老渔樵。
题吴门四老图
作者：谢缙
朝代：明
体裁：七言律诗

春风吹鬓雪娑娑，半度衣冠尚永和。人比睢阳还较少，图成商岭不争多。樽中有酒欢须尽，身后无传老共何。欲拟明朝一相访，来听林下紫芝歌。
题周士原所索余画
作者：谢缙
朝代：明
体裁：五言排律

邈得林泉趣，清幽思不繁。烟霞渺无际，竹树自成村。地接王猷宅，湖当贺监门。山腰云锁断，涧口雨冲浑。境胜民居僻，年丰俗尚敦。书声来杏坞，渔唱起桃源。社散田家晚，钟鸣野寺昏。濡豪还自适，得句共谁论。展玩添新墨，沈吟想故园。他年从隐遁，此景可攀援。
题咏春轩诗卷
作者：谢缙
朝代：明
体裁：古风

桃花一片飞吟席，笔底风光生顷刻。梦回草长满池塘，园柳鸣禽变晴色。独邀西叟伴�酬，一笑东君已相识。床头绿蚁浮瓮香，洗盏殷勤向文墨。怡然兀坐撚长须，静对溪山如有得。兴来不道有乾坤，醉后那能较平仄。深红嫩白故开迟，含娇也待诗催逼。须臾半语发天机，已漏人间好消息。
题堠山钱氏家山图与子公�赋
作者：谢缙
朝代：明
体裁：五言排律

闻君家住处，累世堠山边。处士留遗泽，群郎迈等贤。缉熙兵燹后，歌咏太平前。源废移桃补，篱荒种槿编。园林应昔日，亭馆继当年。境胜同韦曲，图清似辋川。红蕉凝宿雨，粉竹弄轻烟。窗白云初起，松寒鹤未还。碓喧诸涧汇，门静一峰偏。客至因观谱，人来或贷钱。行高乡里颂，书在子孙传。容我依乔木，烦君置石田。
题宝积寺八咏 其一 清镜阁
作者：谢缙
朝代：明
体裁：五言绝句

平湖澄碧鉴，虚阁瞰清波。有月心同赏，无风水自磨。
题宝积寺八咏 其七 先月楼
作者：谢缙
朝代：明
体裁：五言绝句

层楼面沧海，月出预能期。想是凭阑处，人间未见时。
题宝积寺八咏 其三 青莲峰
作者：谢缙
朝代：明
体裁：五言绝句

影向湖波落，青临梵宇开。上人趺坐日，高处作层台。
题宝积寺八咏 其二 楞伽室
作者：谢缙
朝代：明
体裁：五言绝句

楞伽千载室，兰若一函经。为问看经者，年来几百龄。
题宝积寺八咏 其五 双冷泉
作者：谢缙
朝代：明
体裁：五言绝句

碧甃寒相对，潆渟西复东。不缘居一地，那得两心空。
题宝积寺八咏 其八 玩古轩
作者：谢缙
朝代：明
体裁：五言绝句

欲识古人趣，当玩古人心。古人既自得，视古犹视今。
题宝积寺八咏 其六 翠微亭
作者：谢缙
朝代：明
体裁：五言绝句

石径穿云去，山亭傍路安。坐来清润积，吟袂欲生寒。
题宝积寺八咏 其四 白云径
作者：谢缙
朝代：明
体裁：五言绝句

一径萝霏杂，冥冥埽不开。空中闻锡响，知是有僧来。
题庄公瑾所画春山林馆图
作者：谢缙
朝代：明
体裁：古风

画堂未昼帘高捲，佳树欣荣春意远。弄晴天气雨霏霏，几日阴寒风剪剪。重屏映烘云母薄，远岫愁横眉黛浅。微红轻折短墙桃，新碧暗生閒砌藓。春水平堤杜若香，红桥隔岸垂杨软。药栏人睡乱啼莺，花径客稀闲吠犬。青笼老人漆园吏，平昔丹青共称喜。前年作客凤皇州，一室清幽大如茧。常时适意恣挥洒，从把襟怀漫舒展。人间一幅重千金，直即此图世尤鲜。何当置我碧窗前，长日看书自消遣。
题徐山人居
作者：谢缙
朝代：明
体裁：五言律诗

家住万安山，茅堂循翠湾。村连青嶂远，门掩白云闲。尊酒相娱乐，朋游日往还。长时开□坐，静向碧窗间。
题思亲堂
作者：谢缙
朝代：明
体裁：五言律诗

老亲留故国，游子在京畿。萱砌花频易，椿庭叶渐稀。瞻云愁满眼，听雨泪添衣。安得身生翼，凌空一羽飞。
题恂上人听潮轩
作者：谢缙
朝代：明
体裁：七言律诗

轩窗遥对海门开，汹汹涛声入座来。欹枕每惊奔万骑，凭阑时响骇千雷。晨兴禅客心偏静，夜语舟人梦已回。几度坐忘闻渐杳，松风吹月上楼台。
题昆山陈隐君玉峰清兴诗卷
作者：谢缙
朝代：明
体裁：七言律诗

吴门东望郁岧峣，秀色凌空近可招。路转翠微知有寺，地连沧海见生潮。洞中景似桃源小，云外踪疑石磴遥。闻说诛茅栖隐者，几多清兴逼尘嚣。
题晚行图
作者：谢缙
朝代：明
体裁：七言绝句

云深溪谷不逢樵，一蹇冲寒去更遥。忆得匡庐山下路，晓风残月过溪桥。
题松涧寒鸦图
作者：谢缙
朝代：明
体裁：五言绝句

松柏枯欲拆，日色澹无辉。双鹤高翔去，寒鸦作阵飞。
题柱琼草堂遗意卷二首·其一
作者：谢缙
朝代：明
体裁：七言律诗

旧业成都万里桥，百花潭北草堂遥。门无县吏催租税，座有邻翁慰寂寥。松影满庭闲白日，茶烟绕榻飏清飙。酷怜杜甫成诗史，翻笑扬雄作解嘲。
题柱琼草堂遗意卷二首·其二
作者：谢缙
朝代：明
体裁：五言律诗

草堂遗趾在，重搆剪荒榛。松偃吴门月，花移蜀地春。流芳知有本，继业岂无人。喜到琼枝茂，诗宗又一新。
题桃源图
作者：谢缙
朝代：明
体裁：七言绝句

细草幽花山洞春，春深闲却种桃人。源头不放渔舟入，尘世那知有遁秦。
题梅花翠鸟图
作者：谢缙
朝代：明
体裁：七言绝句

月堕参横水竹西，雪晴时节路高低。翠禽只恐香零落，几度飞来不忍啼。
题汤隐君小林居
作者：谢缙
朝代：明
体裁：五言律诗

旧业依东郭，林园仅亩馀。日来无俗辙，岁久似僧居。不购邻边地，惟添架上书。何时分半榻，清话夜窗虚。
题沈克全鹤沙八咏 其一 海岳晴岚有招鹤楼
作者：谢缙
朝代：明
体裁：五言绝句

海日空濛里，仙山缥渺间。楼前人指点，岚际鹤飞还。
题沈克全鹤沙八咏 其七 翟公故园
作者：谢缙
朝代：明
体裁：五言绝句

翟公有故园，客散罢歌舞。不知翟公先，此地曾榛莽。
题沈克全鹤沙八咏 其三 潮音晚钟
作者：谢缙
朝代：明
体裁：五言绝句

声动霜飞华，声沈月低影。客舟将梦回，闻时发深省。
题沈克全鹤沙八咏 其二 虹桥夜月
作者：谢缙
朝代：明
体裁：五言绝句

静夜往来绝，垂虹跨秋水。两岸绿杨中，人家明月里。
题沈克全鹤沙八咏 其五 东庄春雨
作者：谢缙
朝代：明
体裁：五言绝句

春雨濡膏泽，东庄足一犁。农歌听渐窅，烟树望中迷。
题沈克全鹤沙八咏 其八 彭仙闲室
作者：谢缙
朝代：明
体裁：五言绝句

彭仙乘鹤去，闲室閟松阴。明月自来照，白云闲到今。
题沈克全鹤沙八咏 其六 西湾夕照
作者：谢缙
朝代：明
体裁：五言绝句

闪闪落霞边，飞惊去两两。返景入西湾，复照凄罾上。
题沈克全鹤沙八咏 其四 咸塘晚棹
作者：谢缙
朝代：明
体裁：五言绝句

寒塘潮渐满，暮艇赴潮归。人语烟中集，鸟惊树上飞。
题沈公济山居五咏 其一 白石坡
作者：谢缙
朝代：明
体裁：五言绝句

缘浮入山处，有石平如砥。风雨长苔痕，还从风雨洗。
题沈公济山居五咏 其三 山斋
作者：谢缙
朝代：明
体裁：五言绝句

山客经旬出，林花日将谢。风吹涧户开，麋鹿眠床下。
题沈公济山居五咏 其二 清阴谷
作者：谢缙
朝代：明
体裁：五言绝句

幽谷夏已深，槐柳阴初合。清昼落花风，禽声自相荅。
题沈公济山居五咏 其五 竹涧
作者：谢缙
朝代：明
体裁：五言绝句

竹绕石泉生，泉流竹根出。涧底有新梢，山中知夏日。
题沈公济山居五咏 其四 野亭
作者：谢缙
朝代：明
体裁：五言绝句

缉茅春墅中，日夕乱峰绕。昨夜杏开花，春风吹碧草。
题湖山小景
作者：谢缙
朝代：明
体裁：古风

蒹葭渺无际，远水接平川。闲云曳归鸟，影落镜中天。若人载书画，彷佛米家船。遵彼灌木阴，对此佳山前。谁能结鸥社，忘机终淡然。
题湖山胜概图
作者：谢缙
朝代：明
体裁：古风

春深湖水碧如天，雨后云峰翠作钿。好是人家临水住，柴扉开近白鸥边。白鸥飞处林塘迥，苍松影落莓苔静。不放狂尘过板桥，还从清士寻萝径。过午北窗残梦醒，间吟步上水心亭。看尽征帆投极浦，方听渔唱满前汀。野翁载鹤来何处，授与千钱堪买取。会待他时养性驯，相随湖上寻梅去。
题溪山春雨图为淞江金文鼎赋并画
作者：谢缙
朝代：明
体裁：古风

春云作阴知几日，春雨连朝疏更密。浦树含滋山气昏，杜若生香溪水溢。霜微润物听无声，霢霂如膏似有情。多处人家踰冷节，几株榆柳变清明。横塘路转林亭侧，贾船渔艇昼停息。鹁鸠声静鹧鸪啼，滑滑深泥行不得。东山痴客兴尤佳，冒雨从容立水涯。短屐缘溪粘碧藓，飞盖张油映绿槐。浮沤满汀波不起，唤得渡边舟欲舣。应近隔岸野人家，相约晴来看桃李。闻说高人住处清，九峰三泖在檐楹。还忆东郊劝农日，时将蓑笠饷春耕。
题滕王阁图
作者：谢缙
朝代：明
体裁：七言绝句

巍巍高阁瞰清波，阑外时闻响佩珂。蛱蝶图成人已去，朱帘不捲雨来多。
题焦道成画
作者：谢缙
朝代：明
体裁：五言排律

何处画相关，南湖销夏湾。波光浴几上，帆影送窗间。琴响来玄鹤，笼开放白鹇。几株霜晓叶，一带雨晴山。彷佛闻樵唱，依稀见牧还。平生赋归兴，坐对转清閒。
题熊大使梦萱诗卷
作者：谢缙
朝代：明
体裁：五言律诗

官舍思亲久，庭喧入梦频。长随花里蝶，绕遍砌前春。开落虽成幻，栽培自感神。芳馨忽吹散，不觉一沾巾。
题狎鸥图
作者：谢缙
朝代：明
体裁：七言绝句

我生岂有狎鸥方，鸥自飞来狎我旁。闲倚沧浪歌一曲，淡然鸥我两相忘。
题王孟端松木竹石
作者：谢缙
朝代：明
体裁：七言绝句

中书旧宅九龙山，石木疏篁静掩关。一自金台仙去后，空留遗墨在人间。
题画
作者：谢缙
朝代：明
体裁：七言绝句

两树松花落径苔，一溪烟雾锁香台。多情最是林间客，半启荆扉待我来。
题画
作者：谢缙
朝代：明
体裁：五言律诗

中吴佳胜地，见画想林泉。门掩青山里，窗开绿树边。身闲无俗虑，日晏尚高眠。今日翻为客，当年半是仙。
题画
作者：谢缙
朝代：明
体裁：七言绝句

侬家曾住白蘋州，偏堕黄尘已廿秋。安得千金如画里，此身仍在钓鱼舟。
题画
作者：谢缙
朝代：明
体裁：古风

石林雨歇烟岚重，溪涧风回水纹动。伫看亭上坐幽人，彷佛君家贤伯仲。伯氏焚香对简编，仲氏整襟听讲诵。长时有客招丝桐，更与閒边作清弄。
题画
作者：谢缙
朝代：明
体裁：七言绝句

石路仙源无尽头，山花漂歇水还流。衡门绿树春风里，时见人来杖履游。
题画
作者：谢缙
朝代：明
体裁：七言绝句

苍松影静白云闲，路转深溪第几湾。好是雨晴秋色里，杖藜随处看青山。
题画
作者：谢缙
朝代：明
体裁：七言绝句

远汀飞尽一双凫，烟树迢迢映绿芜。何似载书兼载酒，樵青摇出女儿湖。
题画
作者：谢缙
朝代：明
体裁：五言绝句

野水净无埃，秋痕欲上苔。自缘凉坐久，不为看山来。
题画
作者：谢缙
朝代：明
体裁：古风

黄鹤矶头望秋色，霜醉寒枫照人赤。西风吹雁落衡湘，天影波光共涵碧。空林有客来何处，狼籍壶觞各沉醉。酒船横放荻花中，坐对青山不归去。年来我亦厌黄尘，欲向沧州寄此身。终当谢却尘间事，同作沙鸥社里人。
题画·其一
作者：谢缙
朝代：明
体裁：七言绝句

沙暖泥融燕雀喧，春风花柳自村村。不因西舍渔归晓，林犬何由吠出门。
题画·其三
作者：谢缙
朝代：明
体裁：七言绝句

度涧穿云己倦行，林边久听午鸡鸣。书声只在茅堂上，深掩衡门未出迎。
题画·其二
作者：谢缙
朝代：明
体裁：七言绝句

松撼涛声万壑风，桃花随涧落飞红。明朝试听丝桐去，只恐云山无路通。
题画·其四
作者：谢缙
朝代：明
体裁：七言绝句

树绕村前苔满径，山如罨画水拖蓝。田家社散春风里，相送柴门日又酣。
题画为徐山人作
作者：谢缙
朝代：明
体裁：七言绝句

扁舟荡漾水云宽，避暑曾游销夏湾。好是君家亭子上，捲帘直见洞庭山。
题画为范孟迪赋兼简金尚素
作者：谢缙
朝代：明
体裁：古风

吴中近代几人画山水，黄鹤山人仙去丹林逝。后来作者不无人，名重于今能有几。忆昨少年时，嗜画复眈诗。到今两无成，白首空嗟咨。范翁余忝丝萝戚，索我写图常未得。今年作客来金陵，复和衡门需路笔。蹇余疾苦萦，怀抱况非昔。感翁意谊久殷勤，何辞眼翳心茅塞。吮豪为作山居图，彷佛翁家移座隅。清风林壑气分爽，落日禽鸟户喧呼。松根茅屋矮，涧底草亭孤。神随云出没，兴与墨模糊。图成颇自清心目，翁意趑趄仍未足。明明须求尚素君，挥洒淋漓成二幅。
题画二首·其一
作者：谢缙
朝代：明
体裁：七言绝句

天光云影孤舟静，松韵涛声六月寒。非是市朝无梦到，樗材只合老渔竿。
题画二首·其一
作者：谢缙
朝代：明
体裁：古风

羽士清真侣，斋居苍翠间。偶临溪水上，却望云中山。日夕钟磬发，应寻旧路还。
题画二首·其一
作者：谢缙
朝代：明
体裁：七言绝句

黄叶西风古寺秋，霅溪南去记曾游。年来为减寻诗兴，常对青山懒上楼。
题画二首·其二
作者：谢缙
朝代：明
体裁：七言绝句

梅柳大家白板扉，蘋花开处水禽飞。扁舟记得江乡路，蟹断渔罾对夕晖。
题画二首·其二
作者：谢缙
朝代：明
体裁：七言绝句

碧树朝笼五色霞，家家香饭熟胡麻。刘郎一去无消息，开尽溪头白葛花。
题画二首·其二
作者：谢缙
朝代：明
体裁：古风

逍遥西涧翁，邂逅南垞客。为解杖头瓢，坐饮林下石。微醉两忘还，秋山竟云夕。
题画次周履道韵
作者：谢缙
朝代：明
体裁：七言绝句

竹窗微雨晚尊凉，芸几无鱼帙有香。忆得日家邻虎阜，萦迂林木带山塘。
题画赠乡友朱景昭
作者：谢缙
朝代：明
体裁：古风

我本麋鹿俦，久居山水窟。十年走黄尘，双鬓生华发。愁来能自遣，画就即吟诗。兴至不可道，醉墨交淋漓。清风每盈襟，白云将随席。潇湘与洞庭，千里穷咫尺。东吴有佳士，观光来国都。手持一片玉，需我作新图。胸中有丘壑，肯为流俗写。感君交谊深，何吝重挥洒。青峦叠霄汉，绿树带烟霞。悠哉清绝地，彷佛似君家。君家吾住近，只隔东西水。林下草堂开，宾朋日延伫。投老恋乡土，每画想林泉。形泊不能往，空赋式微篇。
题画送陈孝廉谦还吴
作者：谢缙
朝代：明
体裁：古风

余昔在家日，闻子来观光。今余游上国，子欲旋故乡。相逢不忍别，又复留经月。旅馆连秋风，行装拟明发。楚尾与吴头，目断思悠悠。如何同作客，君去我仍留。执手立都门，都门日已暾。绿芜江上路，黄叶寺前村。四望长干迥，却念家山景。亲舍白云边，野渡苍烟瞑。别酒坐来醒，吟馀思颇清。挥毫图小幅，聊复继离情。明朝到泉石，见尽应相忆。烦君好为藏，待我归添墨。
题画马
作者：谢缙
朝代：明
体裁：七言绝句

发迹断从冀北来，无人不道是龙媒。如何饱食天闲粟，犹向平原齧草荄。
题画马二首·其一
作者：谢缙
朝代：明
体裁：七言绝句

何处归来汗未乾，柳边牵引卸金鞍。九郊苜蓿生应遍，饱食长怀补报难。
题画马二首·其二
作者：谢缙
朝代：明
体裁：七言绝句

青丝络首气轩昂，汗血曾经几战场。虽是老能知古道，敢言乞放华山阳。
题盛子昭画
作者：谢缙
朝代：明
体裁：古风

衡门静掩春阴里，满地湿云飞不起。柳絮飘残淡荡风，桃花开过清明雨。屋前屋后是涯山，半拥青螺半翠鬟。最峻一峰高突起，直疑飞上层霄间。湖波潋滟通平远，林木参差带长坂。风汀渔笛弄凄清，烟寺僧钟促昏晚。我本林泉萧散人，年来衣染玉京尘。今朝见画思田里，目断江南烟雨春。
题秋江待渡
作者：谢缙
朝代：明
体裁：七言绝句

鸥冲秋色去沙尾，人背夕阳归渡头。我亦有家湖水曲，便须乘兴上扁舟。
题竹
作者：谢缙
朝代：明
体裁：七言绝句

梦醒虚堂月半斜，毵毵凉影拂窗纱。恍疑人曳青鸾尾，来向閒庭扫落花。
题竹·其一
作者：谢缙
朝代：明
体裁：七言绝句

吟边相见忽惊秋，节粉凝香宿雨收。帘捲客堂清似水，凉声只在翠梢头。
题竹·其二
作者：谢缙
朝代：明
体裁：七言绝句

舟泊黄陵古庙前，湘云笼月净娟娟。酒醒孤坐蓬窗底，听彻龙吟未就眠。
题红梅
作者：谢缙
朝代：明
体裁：七言绝句

半生诗酒度年华，屡醉扬州散吏家。今日重来东阁里，吟成方识是梅花。
题芭蕉仕女图
作者：谢缙
朝代：明
体裁：古风

新凉木欺扇，弱质自先怯。芳思无人知，金风动蕉叶。
题芭蕉仕女图
作者：谢缙
朝代：明
体裁：五言绝句

蕉绿映纤裳，沉吟对夕阳。妾心无改易，团扇又炎凉。
题花坞醉归图二首·其一
作者：谢缙
朝代：明
体裁：五言绝句

香熟家家酒，花明处处春。年来为多病，愁见醉归人。
题花坞醉归图二首·其二
作者：谢缙
朝代：明
体裁：五言绝句

幽鸟唤提壶，桃花映酒炉。田家春社散，野老醉相扶。
题苏小小像
作者：谢缙
朝代：明
体裁：七言绝句

油碧车轻路去遥，西陵松柏暮潇潇。纱窗昨夜黄梅雨，添得钱唐几番潮。
题苏性初秋林学舍
作者：谢缙
朝代：明
体裁：古风

金飙初动蝉鸣歇，雨过轻凉散清樾。佳士研精不下帷，惊见素商隃八月。林疏几净绝纤埃，长日书声隔崦来。朱露滴残枫叶老，芸香过尽桂花开。人生等闲驹过隙，羡子青年勤努力。夜窗灯火喜相亲，平砌分阴知更惜。嗟余废弛竟无谋，笔砚荒芜几度秋。年光逝水追何及，时向西风叹白头。
题范氏麦舟图
作者：谢缙
朝代：明
体裁：五言律诗

道出丹阳郭，相逢石曼卿。三丧忧亦重，满载弃何轻。不独赒人急，先能契父情。从兹郭元振，跬步待徐行。
题荔枝山鸟图
作者：谢缙
朝代：明
体裁：七言绝句

色欺鹤顶与鸡冠，垂向枝头露尚寒。山鸟飞来休恣啄，遐方未贡到长安。
题蔡芝林婿顾生林塘书屋卷
作者：谢缙
朝代：明
体裁：七言排律

幽人卜筑向林塘，插架图书万卷藏。白板扉开山对面，赤栏桥跨水中央。佳宾日日来闲径，小犬时时吠短墙。蕲簟展来欺竹色，湘帘捲处动波光。苍松露滴琴声净，玉麈风含笑语凉。渺渺鸥边菰叶短，轻轻燕外柳丝长。回飙静听牙签响，清昼时闻臈瓮香。未暇赋诗招隐逸，从教濯足咏沧浪。怜君有志营先业，嗟我无由老故乡。珍重却翁尤好事，何妨佳婿坦东床。
题谟上人碧梧山房
作者：谢缙
朝代：明
体裁：七言律诗

一院清阴仅亩馀，碧幢高映小禅居。疏花暗堕疑香雪，密叶轻翻讶贝书。雨滴秋声寒砌近，月分凉影夜窗虚。枝间栖凤休惊起，正是山僧入定初。
题谢季文梦草池诗卷
作者：谢缙
朝代：明
体裁：五言排律

诗思兼春思，蒙茸触处新。轻随烟苒苒，低拂浪粼粼。清趣休文藻，芳情托翠蘋。吟来能彷佛，觉后怯逡巡。风静疏帘午，冰澌浅水春。怀贤今总切，追咏更何人。
题赤壁夜游图·其一
作者：谢缙
朝代：明
体裁：七言绝句

丹山峭壁耸嵯峨，江水无声月色多。漫兴谁能重载酒，洞箫吹和扣舷歌。
题赤壁夜游图·其二
作者：谢缙
朝代：明
体裁：七言绝句

江空木落肃霜天，月影随人也上船。半夜涛声惊鹤梦，翻身篷底不成眠。
题辋川图
作者：谢缙
朝代：明
体裁：七言绝句

木兰紫近辛夷坞，芳树高高结翠阴。回首辋川裴迪老，不知谁与伴行吟。
题避暑图
作者：谢缙
朝代：明
体裁：七言绝句

岩前碧树映楼台，槛外芙蕖午昼开。不信清虚无暑到，直疑高处有风来。
题郭宗仪半野轩
作者：谢缙
朝代：明
体裁：七言律诗

竹树萦回带板桥，一溪流水隔尘嚣。成村只有三家近，去郭都无四里遥。春雨楼台窗里岫，寒宵更鼓枕边谯。湖田渺渺山塘路，烟月平分景倍饶。
题金正字白云坞藏亲图
作者：谢缙
朝代：明
体裁：七言绝句

峨峨丘陇白云深，郁郁松楸结昼阴。拜埽惟兄兄更殁，展图官舍倍伤心。
题阙
作者：谢缙
朝代：明
体裁：七言绝句

寒衣坐就石苔边，林壑风生未暝天。弹罢焦桐清兴在，静看秋涧落飞泉。
题陈主事元宗渔洲雅集诗用秋来凫雁下方塘元韵·其一
作者：谢缙
朝代：明
体裁：古风

良辰群彦集，饮饥临芳洲。凉飙除炎暑，川泽含清秋。浩然吟兴发，庶或写离忧。
题陈主事元宗渔洲雅集诗用秋来凫雁下方塘元韵·其七
作者：谢缙
朝代：明
体裁：古风

疏钟来远寺，暝色起横塘。佳会谅难再，盟心那可忘。他年寻旧迹，烟水浩迷茫。
题陈主事元宗渔洲雅集诗用秋来凫雁下方塘元韵·其三
作者：谢缙
朝代：明
体裁：古风

秋风水祠下，疏柳映菰蒲。酣吟远眺处，归艇逐飞凫。云外香台出，烟中绝岛孤。
题陈主事元宗渔洲雅集诗用秋来凫雁下方塘元韵·其二
作者：谢缙
朝代：明
体裁：古风

可怜磐石上，垂柳拂行杯。新妆明水底，木末芙蓉开。荡舟人远近，风外送歌来。
题陈主事元宗渔洲雅集诗用秋来凫雁下方塘元韵·其五
作者：谢缙
朝代：明
体裁：古风

舸舰迷清津，衣冠耀朱夏。胜赏继兰亭，清高拟莲社。东人与朱阑，西日且迟下。
题陈主事元宗渔洲雅集诗用秋来凫雁下方塘元韵·其六
作者：谢缙
朝代：明
体裁：古风

宴酣执子手，问子之何方。徵书天上来，端简朝明光。去去各努力，秉心惟忠良。
题陈主事元宗渔洲雅集诗用秋来凫雁下方塘元韵·其四
作者：谢缙
朝代：明
体裁：古风

殽籁杂前陈，弦歌坐相间。解衣岸乌纱，夷踞忘简慢。何处送秋来，江洲一声雁。
题雨竹
作者：谢缙
朝代：明
体裁：七言绝句

湿云飞出研池空，满纸离离醉墨浓。翻忆潇湘听雨夜，思君不寂在孤篷。
题雪梅群鸟图
作者：谢缙
朝代：明
体裁：七言绝句

渊上寒多雪未消，雨竿风竹翠翛翛。莫言众鸟来喧集，今夜梅花正寂寥。
题顾静像次王孟端韵
作者：谢缙
朝代：明
体裁：七言绝句

秋兰为佩葛为巾，笑里吟边总是春。莫道似翁閒个少，有閒未会作閒人。
题高尚书彦敬画竹
作者：谢缙
朝代：明
体裁：七言绝句

烟稍渐长拂云端，露叶高垂不可攀。遗墨未乾人去远，独留清节在人间。
题鸿山邹校理溪山小隐
作者：谢缙
朝代：明
体裁：五言排律

旧叶梁溪上，青山带草堂。地形殊锦里，风景似潇湘。竹树疏还密，蘋芜绿更香。几家遥隔浦，一径别归庄。鹤伴寻诗杖，鸥随载酒航。林霏浮墅色，帘影动波光。苔厚封琴荐，花轻点笔床。樵歌知伐木，渔唱罢鸣榔。吟思清秋浩，书声白昼长。半村烟雨嶂，两岸水云乡。永望情无已，频过虑共忘。何当谢尘事，来伴咏沧浪。
鸳鸯
作者：谢缙
朝代：明
体裁：五言绝句

鸠逐妇何苦，鸳鸯独可怜。池塘风雨夜，犹并一双眠。
丁未初至南京登凤凰台
作者：谢肃
朝代：明
体裁：五言绝句

城上青山合，江中锦浪开。纷纷六朝事，独倚凤皇台。
丁未初至南京登凤凰台
作者：谢肃
朝代：明

城上青山合，江中锦浪？。纷纷六朝事，独倚凤皇台。
七夕
作者：谢肃
朝代：明
体裁：七言律诗

茅居湖曲带风林，筠簟庭中坐月阴。自觉天孙银汉会，不关人世白头吟。作金何有王阳术，献玉休怀卞氏心。也复呼童具瓜果，一壶村酒醉更深。
七月十五夜太湖看月
作者：谢肃
朝代：明
体裁：七言律诗

震泽早秋秋月明，老夫此夜颇关情。三千馀里出闽海，七十二峰看洞庭。滉漾金波浮大地，淋漓元气湿青冥。茫然错料鸱夷子，倒载西施一舸行。
万安桥
作者：谢肃
朝代：明
体裁：七言律诗

万安桥在泉南郡，骢马来时踏淼茫。群柱直排沧海浪，夹阑横截洛阳江。荔花洲岛春风暖，榕叶亭台晓日苍。浩想蔡公能济险，转因驱石笑秦皇。
万安桥
作者：谢肃
朝代：明
体裁：七言绝句

翰林代祀属前朝，曾说泉南看海潮。二十四年如一梦，乘骢来过洛阳桥。
万寿寺楼
作者：谢肃
朝代：明

万里凉风独倚楼，望中形势壮吴州。北临江堑由天限，西坼湖波入海流。鼓角沉䧺城月晓，亭津迢递野烟秋。未应宝剑终销铄，光气犹能烛斗牛。
万寿寺楼
作者：谢肃
朝代：明
体裁：七言律诗

万里凉风独倚楼，望中形势壮吴州。北临江堑由天限，西坼湖波入海流。鼓角沉雄城月晓，亭津迢递野烟秋。未应宝剑终销铄，光气犹能烛斗牛。
三月十一日过吴江桥
作者：谢肃
朝代：明
体裁：七言绝句

江光湖色渺西东，犀甲牙船几战攻。回首封疆归一统，玉箫吹月过垂虹。
上闽关
作者：谢肃
朝代：明
体裁：七言律诗

宪府重开奉玉音，岧峣关塞入登临。水流天上分南北，山倚云边阅古今。蛮服绥柔明主德，官刑清简使臣心。未应雾雨沾行盖，一啸风驱万里阴。
下相歌
作者：谢肃
朝代：明
体裁：古风

下相城，淮水阳，烈风吹大树，原陆何茫茫。人言此地生项羽，有力拔山如猛虎。横行天下八千兵，三载成功霸西楚。是时岂无豪杰来，一闻叱咤肝胆摧。汉王拱手听约束，秦社捲地成烟灰。混一山河归有道，鸿沟中分何草草。悲歌帐下恋佳人，羞面江东看父老。胡不思坑降卒，杀子婴，沉怀王。人心离楚已属汉，宽仁必兴残暴亡。所以万人敌，竟为五侯得。空馀陔下帐中歌，千古令人感慨多。
下邳待月
作者：谢肃
朝代：明
体裁：七言律诗

万里吴船泊下邳，秋风短鬓欲成丝。孰无韩信酬金志，巳后张良进履时。河水东迁非禹迹，峄山西峙尚秦碑。鳣鱼黍酒沙头办，今夜如何月上迟。
下闽关
作者：谢肃
朝代：明
体裁：七言律诗

闽关南下路岖崎，并壑缘崖使客疑。栈道万盘全蜀险，羊肠百折太行危。翻思涉世尤多难，转觉攀天却有时。极目建溪云散尽，武夷撑出数峰奇。
临淄感兴
作者：谢肃
朝代：明
体裁：七言律诗

古人巳尽王霸略，荣马还过营丘城。风低麦垄见羊虎，烧断枣林经甲兵。田疆冢带牛山碧，王蠋家临澅水清。世事浮云忠义在，悠悠行路也关情。
临清晚眺
作者：谢肃
朝代：明
体裁：七言律诗

楼头旗影落天涯，极目平原欲暮鸦。荇带自萦漳水曲，柳条虚拂御河斜。百年庐井无遗俗，四海车书又一家。诸将却趋幽蓟戍，秋风金鼓杂鸣笳。
临濠
作者：谢肃
朝代：明
体裁：七言律诗

吴船万里泊濠州，满眼烟花乱客愁。白骨近郊频战伐，绿尊何地独追游。观鱼月静高台上，解佩风生巨石头。最爱涂山青未了，几时玉帛会诸侯。
为张知县题挟弹图
作者：谢肃
朝代：明
体裁：七言绝句

紫陌春风万物荣，王孙驻马最多情。金丸不肯轻弹射，却听黄郦隔叶鸣。
乎它早发
作者：谢肃
朝代：明
体裁：七言律诗

小车欲发候鸣鸡，榆柳参天路不迷。斗柄正垂滹水北，月轮将落井陉西。九霄健鹄曾伤翮，万里神驹敢散蹄。忽见戍楼红日上，却观瀛海蹑丹梯。
乎它早发
作者：谢肃
朝代：明

小车欲发候鸣鸡，榆柳参天路不迷。斗柄正垂滹水北，月轮将落井陉西。九霄健鹄曾伤翮，万里神驹敢？蹄。忽见戍楼红日上，却观瀛海蹑丹梯。
九月三日山堂桂花经雨而落慨然有作
作者：谢肃
朝代：明
体裁：七言律诗

桂树花开涧水南，花时无柰雨涔涔。回风散漫天垂粟，初日苍凉地布金。汉武馆中犹剩馥，月娥宫里更清阴。谁知楚客淹留意，宁与山猿自在吟。
九月三日山堂桂花经雨而落慨然有作
作者：谢肃
朝代：明

桂树花？涧水南，花时无柰雨涔涔。回风？漫天垂粟，初日苍凉地布金。汉武馆中犹剩馥，月娥宫里更清阴。谁知楚客淹留意，宁与山猿自在吟。
九月五日与陈渊如刘主敬同登湖阳诸山
作者：谢肃
朝代：明
体裁：七言律诗

白马湖阳多好山，小筇不借共跻攀。澄波海上疑瑶席，远峤云中见翠鬟。雨过谷流穿树碧，天清崖露浥花殷。便应结屋依东崦，长服朝霞驻少颜。
九月十八日天寿圣节
作者：谢肃
朝代：明
体裁：七言律诗

黄河清为圣人生，历数从天信有徵。尧日辉光龙在御，舜韶和协凤仪庭。岁当甲子三正序，秋入乾坤万物成。闽海宪臣无补报，但歌天保颂华平。
书扇赠黄宗祥
作者：谢肃
朝代：明
体裁：七言绝句

薝卜吹香度水阑，石为屏几昼生寒。游尘不动沉烟细，自把皇羲易象看。
二月七日望西山有作
作者：谢肃
朝代：明
体裁：七言绝句

冶剑无因上虎丘，看花有梦过长洲。五湖春水如天阔，未许鸱夷放一舟。
二月五日兰溪道中廉使陶公俾作一律并呈副使费公佥宪何公同一是正
作者：谢肃
朝代：明
体裁：七言律诗

大溪夹岸万山青，官舸乘风五两轻。百粤分苻新部使，太微执法旧明星。岁当甲子天时泰，春满乾坤圣化行。喜得同寅俱俊杰，硕持纲纪赞升平。
五月三日宪�言怀
作者：谢肃
朝代：明
体裁：七言绝句

池阁凉生荔子风，细倾尊酒与谁同。百年身事从天定，得失何须问塞翁。
五月二十日宪堂清坐怀新湖陈庭豫隐者
作者：谢肃
朝代：明
体裁：七言律诗

载见薰风荔子红，忽思往事在眉中。神羊曾有畸人梦，骢马真观八郡风。雨浥火山垂湛露，云凝炎海崒奇峰。眉须雪白无由黑，欲乞还月向魏公。
五月六日先为马蹶而伤左足自清漳千里舆归闽宪是日之夜坐占长句
作者：谢肃
朝代：明
体裁：七言律诗

何幸蒙恩不自酬，此心宁敢为身谋。塞翁得马未为福，乐子下堂方有忧。难把股肱裨帝力，欲冯耳目赞皇猷。驰驱未效先成跛，绛烛华轩坐泪流。
井陉
作者：谢肃
朝代：明
体裁：七言律诗

第五陉山天下险，经过真为赵人羞。奇兵争羡淮阴捷，间道谁思广武谋。绵漫白波车度晚，故关明月角哀秋。太平时节休忘武，请看诸峰似剑矛。
井陉道中中秋值雨
作者：谢肃
朝代：明
体裁：七言律诗

青石岭头凉夜坐，仰天不见月光烂。陉山雷起楚王庙，绵水雨来娘子关。远道着鞭心骨折，幽房织锦泪痕斑。终寻棣萼卑栖处，太谷谁云隔万山。
亚父冢
作者：谢肃
朝代：明
体裁：七言律诗

汉楚知谁与国谋，中原争鹿几时休。成功竟属三人杰，遗恨空馀一土丘。宝匣龙泉还见发，鸿门玉斗不须留。系舟叹息英雄事，戏马台前大树秋。
亚父冢
作者：谢肃
朝代：明

汉楚知谁与国谋，中原争鹿几时休。成功竟属三人杰，遗恨空馀一土丘。宝匣龙泉还见发，鸿门玉斗不须留。繫舟叹息英䧺事，戏马台前大树秋。
介休李贯道以安东知县听对于山西布政司与余同寓太原右卫知事刘景高所其还所治也诗以赠之
作者：谢肃
朝代：明
体裁：七言律诗

李侯与我生同年，解后汾阳觉汝贤。半夜谈诗烧绛烛，东风把酒问青天。河山景物轻车外，淮海波涛大舰前。想见邑人迎令尹，棠梨树在绿阴圆。